text:
Inkuru ya 11
Umukororombya Wa Mbere
UZI igikorwa cya mbere Nowa yakoze igihe we n’umuryango we bavaga mu nkuge? Yatuye Imana ituro. Iyi shusho irakwereka Nowa arimo atamba igitambo. Yatanze iryo turo ry’amatungo ngo ashimire Imana kuba yararokoye umuryango we mu mwuzure w’isi yose.
Ese Yehova yaba yarishimiye icyo gitambo? Yego rwose. Kandi yanasezeranyije Nowa ko atari kuzongera kurimbuza isi umwuzure.
Bidatinze, isi yarumutse maze Nowa n’umuryango we batangira ubuzima bushya hanze y’inkuge. Imana ibaha umugisha irababwira iti ‘mwororoke, mugwire maze mwuzure isi.’
Ariko nyuma y’aho, abantu bari kumva iby’umwuzure bashoboraga gutinya ko icyo cyago cyakongera kubaho. Ni yo mpamvu Imana yabahaye ikimenyetso cyari kuzajya kibibutsa isezerano ryayo ryo kutazongera kurimbuza isi umwuzure. Waba uzi icyo ari cyo? Ni umukororombya.
Iyo imvura imaze kugwa maze izuba rikava, ni bwo umukororombya ukunze kugaragara. Umukororombya ugira amabara menshi kandi meza. Ese waba warawubonye? Kandi se witegereje uyu uri kuri iyi shusho?
Imana yaravuze iti ‘ntanze isezerano ry’uko abantu n’inyamaswa bitazongera na rimwe kurimbuzwa umwuzure. Nshyize umukororombya wanjye mu bicu. Umukororombya nugaragara, nzajya nywubona maze nibuke isezerano ryanjye.’
Bityo rero, ni iki umukororombya utwibutsa? Utwibutsa isezerano ry’Imana ryo kutazongera kurimbuza isi umwuzure.
Itangiriro 8:18-22; 9:9-17.


c: text/html

text:
Nukuri president yitondere abayobozi akuriye Kuko bafite ikibazo bamuteranya nabaturage kd ntako atagira. Umuntu muzima ahakana inzara kd atariwe wayiteye! Abayobozi binzego zibanze Ni hatari.
Ariko abayobozi bagorwa kbsa! Nonese muri office ye hari imvura yabitsemo yanze guhha abaturage? Igisubizo kindi mwashakaga ni ikihekoko? Urwanda tuzatera imbere arko ntibivuze ko hari ibitangaza bizaba ! Igisubizo yatanze ndumva kiri Descent cyane. Wowe ujora amashuli yiwe urata igihe,? Wize Chemistry ukagira degree zirengeje bakaguha akazi nkakariya se ugira wakavamo? Abami burwanda burya bari bafite ama PHD? Ndamuzi kuko najye nize mubigo yazaga gutangamo ibiganiro agikora muri prifemme,, ni umuntu uzi gushyira mugaciro kuruta wowe wize ublocka mumutwe gusa.
Ariko niryari abanyapolitike bacu bazatangira kuzira imvugo mbi nkizi? Plz abanyarwanda twarajijutse ntagipindi tugikeneye
Bazasonza ariko ntibazagira inzara, nibanashiramo umwuka ntabwo bazapfa , bazahogora ariko ntibazarira,bazasaba ariko ntibazasabiriza,.. what are you talking mr mayor
Kutiga biragatsindwa uyu Freddy avuka aho I bugarama icyo kibaya nicyo cyamukujije kuko Ababyeyi email ndetse naba nyirarume Bose niho bakura ubuzima. None ngo bazasonza ntibazagira inzara!Yego nibyo koko uyu mugabo yari ashinzwe urubyiruko mu karere cyera nyima abona akazi muri profemme then ayobora umurenge wa muhima.Ariko mureke mbambwire ukuri kwambaye ubusa ntiyigeze yiga kuko afite normal primaire yaho ku muganza(bugarama)akaba yaragiye muri Congo muri kaminuza itabaho agura certificate araza ngo yarize,niba mbyibuka neza Ni iyitwa ISGM namusangaga kuri hotel du lac aha abacongomani ruswa bakabirangiriza aho,so umunyarwanda yavuze ko umudiho uva mwitako kandi la bouteille be Donne que son conyenue.Nawe ararengana ntiyatanga ibyo adafite.Abashyiraho abayobozi mwisubireho abashoboye barahari.Ntimunyonge comments yanjye ndabasabye
Ejo azavuga ko hari akayara atari inzara!
Ndi nkawe nashyira agatege mu gukangurira abaturage kuhirira imirima yabo kandi nkabibafashamo, aho kubabwira ngo bazasonzane ubupfura mu minsi iri imbere.
Bwana Mayor,witererana abaturage ubashinyagurira.Vuga ukuri kuko ibintu birakomeye.Iyi nzara yateye abaturage benshi kwiheba
ariko rere aba bayobozi bacu bareke gukina n'amagambo ati'' bazasonza ariko ntibazagira inzara''?? Ni muvuge ibintu byumvikane, erega bibaye ngombwa n'izindi nzego zabatabara, ariko imvugo za politique ntizigakoreshwe mu biribwa bitunze abantu, inzara iteye kubera izuba ryinshi birumvikana, kandi ariko mwibuke ko tugira na politique y'ubuhinzi yo kwuhira imyaka nyamunika ni muyishiremo agatege ntimutegereze ngo ibintu birenge igaruriro!
Bazasonza ariko ntibazagira inzara, nibanashiramo umwuka ntabwo bazapfa!!! Ikinyarwanda cy'abanyapolitiki gisigaye kigoye pe!
Bwana Mayor,witererana abaturage ubashinyagurira.Vuga ukuri kuko ibintu birakomeye.Iyi nzara yateye abaturage benshi kwiheba
2017-01-11 17:21:20
kk

robotstxt: allowed

filter: keep


text:
Ibyiza n’ibibi byo kunywa ikawa
Kunywa ikawa bigira akamaro ku buzima bw’umuntu ariko iyo ifashwe mu rugero rurengeje ikabwangiza.
Amakuru y’urubuga e-sante avuga ko ikawa ifasha ubwonko gukora neza, umuntu agatekereza vuba akabasha kwibuka, igatera imbaraga umubiri n’imikorere yawo.
Ikindi kandi ngo ikawa ifasha mu mikorere y’urwungano rw’ihumeka, n’urwungano ngogozi ifasha mu kuvubura amatembabuzi, ikanafasha amara gukora.
Uru rubuga rutangaza kandi ko ikawa yongera imikorere y’urwungano rw’amaraso.
Urubuga e-sante (...)
Kunywa ikawa bigira akamaro ku buzima bw’umuntu ariko iyo ifashwe mu rugero rurengeje ikabwangiza.
Amakuru y’urubuga e-sante avuga ko ikawa ifasha ubwonko gukora neza, umuntu agatekereza vuba akabasha kwibuka, igatera imbaraga umubiri n’imikorere yawo.
Ikindi kandi ngo ikawa ifasha mu mikorere y’urwungano rw’ihumeka, n’urwungano ngogozi ifasha mu kuvubura amatembabuzi, ikanafasha amara gukora.
Uru rubuga rutangaza kandi ko ikawa yongera imikorere y’urwungano rw’amaraso.
Urubuga e-sante rutangaza ko mu gihe umuntu afashe ikawa irengeje urungero, umutima utera cyane, kandi igatera kubura ibitotsi.
Ikawa iyo ibaye nyinshi ikarenza amamiligarama 600 ku munsi, ngo umuntu ashobora kugira ingaruka zikomeye zirimo guhunikira, kugira ubushyuhe mu mubiri, kuba waribwa mu gifu, kunanirwa kurya no gususumira ku intoki.
Ubushakashatsi bugaragaza ko gufata ikawa mu kigero, birinda kanseri zitandukanye n’ indwara z’umutima.
Ubushakashati buherutse gukorwa ku bantu bakuze 400 000 bwatangajwe n’ikigo cy’Abanyamerika gishinzwe indwara za kanseri, bwagaragaje ko mu myaka 13 ishize, abantu bari mu kigero cy’imyaka 50 na 70 banyweye nibura udukombe 2 cyangwa 3 ku munsi, byabafashije kwirinda indwara zirimo diyabeti, umutima, indwara z’ubuhumekero kuva kuri15% ugereranyije n’abatanywa ikawa.
Kunywa amatasi agera muri atanu ku munsi byongera ibyago byo kurwara kanseri. Udukombe dutatu ku munsi nitwo dushobora kutagira ingaruka ku buzima bw’umuntu.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Urwenya:Imodoka Itwaye Abasazi
Imodoka Itwaye Abasazi
Umugabo yahawe ikiraka cyo gutwara abasazi muri taxi avuye i Butare ngo abajyane i Ndera,ageze i Nyanza ashaka kwihagarika,arahagarara yihina munsi y’umuhanda gato.Agarutse asanga imodoka iramuhamagara bose bigendeye,biramuyobera abura icyo akora n’icyo areka. Ubwo yaje umuhanda wose yibazaaaaa,ageze mu Ruhango arahagarara ati “abajya i Kigali muze mbahe lift mwese.”Si ukubyigana barusha inzuki mu muzinga.Umugabo arangije arafunga ubundi icyuma agiha umuriro.
Jugujugu jugujugu na Nyabugogo, aba afashe puwa ruru (poids lourd) hasi, batangira gusakuza bati “ko uturengeje wa mugabo we.” Umugabo abima amatwi,akomeza gushwekura.Polisi yumvise abantu basakuza iramuhagarika,agihagarara arababwira ati “ntwaye abasazi mvanye i Butare nimureke mpite.”
Abaha nomero bahamagara,bayihamagaye bitabwa na docteur, ati :” Iyo modoka muyireke itwaye abasazi bagiye i Ndera.” Abantu bati Varabeshya arabeshya ni lift yaduhaye.”Sibwo taxi ihindutse ndakumirwa,sibwo bayihaye panda gari ya cortege ?
Afatiraho,ageze i Ndera asanga abaganga biteguye kwakira abarwayi,imiti yabo (calmants) yateguwe,uje afite amahane bakamukwikira igishinge,chaufeur akata icyuma cye aratahira.
Shyiraho Igitekerezo!
Subscribe to: Post Comments (Atom)


text:
Uko wakora ubwinjiriro bw’ubusitani
Ubusitani ni ahantu ha ngombwa mu mazu dore ko ituma mu rugo haba akayaga, agacucu, ndetse n’ahantu abantu bashobora kwicara bakaruhukira. Iyo ubusitani bukoze neza rero biba bisa neza ariko ushobora no kongeraho akarusho ko gutegura inzira abantu banyuramo bajya mu busitani.
Akenshi inzira ijya mu busitani ikunze kuba ikozwe n’amabuye yo hasi cyangwa se itanakoze byihariye. Kuri iyi photo haragaragara uburyo wategura aho abajya mu busitani binjirira.
Nkuko bigaragara kuri iyi photo ahantu abantu binjirira bajya mu busitani hari utwuma tw ;umweru tujya kumera nk’umuryango. tukaba twereka inzira yo kwinjirira mu busitani ndetse hakanatanfukanya ubusitani n’ahandi hasigaye. By’umwihariko kandi utu wuma twongera ubwiza mu busitani. Ushobora kandi gutera uturabo turandaranda hafi y’utu twuma tukazakura dutaka ubwo bwinjiriro.
Iyi nzira yinjira mu busitani yakozwe na Bissa umutatsi w’umwuga.


text:
Bahembye abahinzi 146 ngo bitere abandi ishyaka
Abahinzi babaye indashyikirwa mu karere ka Kamonyi, bahawe ibihembo n’akarere, kugirango bitere ishyaka n’abandi, bitabire gukora ubuhinzi bw’umwuga.
Mushyitsi Modeste wo mu murenge wa Mugina, ahinga urutoki na kawa mu isambu ya hegitari ebyiri. Niwe muhinzi wabonye igihembo cya mbere ubwo bahembwaga mu mpera z’ukwezi kwa Kanama, ahabwa ikigega cy’amazi, arozuwari na bote.
Avuga ko yishimiye cyane ibihembo yahawe kuko harimo ibyo atabashaga kwigurira kandi abikeneye.
Yagize ati «Ngo agahimbaza musyi kava munsi y’ingasire.Iyo umwana umuhembye arishima n’umukuru arishima. Iriya siterine nayirebaga nkifuza kuyigura ariko nkabura ubushobozi.»
Mu gutoranya abahinzi bahembwa, hibandwa ku bahinze imbuto z’indobanure kandi bakubahiriza igihingwa cyatoranyijwe. Harebwa abakoresha inyongeramusaruro, abakoresha ikoranabuhanga n’abitabira gahunda za Leta.
Umuyobozi w’akarere ka Kamonyi wungirije ushinzwe ubukungu, Tuyizere Thadee, avuga ko kubahemba bigamije kubashimira no guteza imbere ubuhinzi n’ubworozi.
Ati «Twabahembye bigamije kubashimira ndetse no gutera ishyaka abandi kugira ngo babarebereho.»
Tuyizere arasaba abahembwe gufasha abajyanama b’ubuhinzi, babakangurira gahunda y’imbaturabukungu.
Abahinzi 146 nibo bahembwe mu karere ka Kamonyi. Bahawe ibigega by’amazi, bote, ingorofani na shitingi zo kwanikaho imyaka, byose bifite agaciro ka Miliyoni 4.
Ibitekerezo ( 2 )
Akarera ndagashimye cyane rwose nashimira uwo Musaza MUSHYITSI
wabashije kwitwara neza kuko travaux agricole arazizi cyane natwe iyo dushaka umuntu utwungura inama niwe tureba kdi turamushimira uburyo adahwema kudufasha!!!!!
Guhemba abahinzi babaye indashyicyirwa ni byiza cyane ndabishimye,ndanashimira uwo musaza MUSHYITSI wabaye uwambere ndamuzi nange nu musaza uzi gukora cyane,afite kawa nu rutoki bikoreye neza cyaneeeee!!!!ubirebye wese biramushimisha,mukomereze aho muguhemba abitwaye neza


text:
Tanga bikomeye!
Ariko ndavuga ibi ngo “ubiba nke azasarura bike, naho ubiba nyinshi azasarura byinshi” (2 Abakorinto 9:6).
Abantu batanga ni ingenzi cyane ku Mana, kandi bategeka isi. Ntabwo ushobora
kujya munsi y’ibyo utanga, kuko uko urushaho gutanga, niko urushaho kwakira. Umwami Yesu yabivuzeho ubwo yavugaga muri Luka 6:38 ati ”Mutange namwe muzahabwa. Urugero rwiza rutsindagiye, rucugushije, rusesekaye nirwo muzagererwa, kuko urugero mugeramo ari rwo muzagererwamo namwe”
Umurongo wacu ufungura uravuga uti “…ubiba nke azasarura bike, naho ubiba nyinshi azasarura byinshi.” Iri ni ihame ry’Umwuka iteka ritanga umusaruro nta kabuza:
“Umuntu wese atange nk’uko (yiyemeje kandi) abigambiriye mu mutima we, atinuba
(cyangwa ngo ababare) kandi adahatwa kuko Imana ikunda (inezererwa, iha agaciro kurusha ibindi, kandi itifuza kuba yatererana cyangwa ngo ikore idafite) utanga anezerewe (utanga adahatwa, uwo umutima we uba uri muri uko gutanga.) Kandi rero Imana ishobora kubasazaho ubuntu bwose (ubutoni bwose n’umugisha wose w’isi, bikabazaho kubwinshi), kugira ngo murusheho gukora ibyiza byose (mu bihe byose, icyaba gikenewe cyose), mufite ibibahagije muri byose (nta nkunga mukeneye, mufite byose ku bwinshi kubw’imirimo myiza yose no gufasha abakene)” (2 Abakorinto 9:7-9 Amplified Bible).
Reba urugero rw’ibyabaye kuri Salomo. Bibiliya ivuga mu 1Abami 3:4 ko yaturiye Imana ibitambo byoswa igihumbi, ibi bikora ku Mana iramusura muri iryo joro: “…Uwiteka amubonekera mu nzozi nijoro: Imana iramubaza iti “Nsaba icyo ushaka nkiguhe.” Imana yamubajije icyo ashaka kubwo gutanga cyane kwe. Ibi biragaragaza
neza ko icyo twatanga cyose, tudashobora kwigera turusha Imana.
Iyemeze uyu mwaka gutanga kurusha uko wigeze. Gutanga kwawe gutangirira ku guha Imana ibyayo. Ibyo ni ukuvuga amaturo y’umuganura, ibyacumi, amaturo
asanzwe, n’izindi mbuto zidasanzwe. Nubikora nta kabuza Imana izakuba imbuto yawe wabibye, kandi yongere ubushobozi bwawe bwo gutanga, kandi ugende urushaho gutunga.
Isengesho
Data mwiza, ngushimiye kunyereka inzira igana ku burumbuke, ndetse no kubw’ubuntu wampaye bwo kurenza uyu mwaka uko nagiye ntanga. Ntangaje ko
mfite umugisha mu gutanga kwanjye ubwo nakira umusaruro wikubye ku mbuto yose mbiba, kandi nkaguka mu mbuto zo gukiranuka kwanjye, mu Izina rya Yesu. Amen.
Wubahishe Uwiteka ubutunzi bwawe, N’umuganura w’ibyo wunguka byose. Ni bwo ibigega byawe bizuzuzwa, Kandi imivure yawe izasendera imitobe.(Imigani 3:9-10)
Pastor Chris


text:
sam.
27
août
2011
ISOMO RYA MBERE
Igitabo cya Mwene Siraki (Sir 26, 1-4. 13-16)
1Hahirwa umugabo ubana n’umugore w’umutima, iminsi yari kuzamara izikuba kabiri. 2Umugore w’umunyamwete ashimisha umugabo we, imyaka y’ubuzima bwe yose azayirangiza mu mahoro. 3Umugore w’umutima ni umugabane utagereranywa, maze ukagabirwa utinya Uhoraho. 4Baba bakize cyangwa bakennye, umutima wabo uhora ukeye, maze igihe cyose uruhanga rwabo rugahora rwishimye.
13Ineza y’umugore inyura umugabo we, n’ubushishozi bwe bukamwongerera imbaraga. 14Umugore utuza aba ari ingabire y’Uhoraho, kandi uwarezwe neza nta we wamugereranya. 15Umugore utiyandarika arangwa n’ineza ihebuje, kandi nta munzani wapimirwaho umutima utararikira. 16Nk’uko izuba rirasira ku misozi y’Uhoraho, ni na ko uburanga bw’umugore butaka inzu iteguye neza.
ZABURI (Zab 131 (130), 1, 2, 3)
Inyik/ Nyagasani, tuza umutima wanjye iruhande rwawe mu mahoro.
Uhoraho, umutima wanjye nta cyo wakwiratana,
n’amaso yanjye nta cyo arangamiye ;
nta bwo ndarikiye ubukuru,
cyangwa ibintu by’agatangaza bindenze.
Ahubwo umutima wanjye uratuje kandi uriyoroheje,
nk’umwana w’igitambambuga mu gituza cya nyina.
Israheli, wiringire Uhoraho,
kuva ubu n’iteka ryose!
IBANGONDIRIMBO RIBANZIRIZA IVANJILI
Alleluya Alleluya.
Uhoraho ni umunyambabazi n’umunyampuhwe :
yagiriye impuhwe umubyeyi wariraga,
amusubiza umwana we.
Alleluya.
IVANJILI
+ Luka (Lk 7, 11-17)
Muri icyo gihe, 11Yezu ajya mu mugi witwa Nayini. Abigishwa be n’abandi benshi baramukurikira. 12Ngo agere hafi y’irembo ry’umugi, ahura n’abahetse umurambo bajya guhamba umuhungu w’ikinege, nyina akaba yari umupfakazi; kandi abantu, benshi bo muri uwo mugi bari bamuherekeje. 13Nyagasani amubonye amugirira impuhwe ; aramubwira ati « Wirira. » 14Nuko yegera ikiriba agikoraho, abari bagihetse barahagarara. Aravuga ati « Wa musore we, ndabigutegetse haguruka !» 15Nuko uwari wapfuye areguka aricara, atangira kuvuga. Yezu amusubiza nyina. 16Bose ubwoba burabataha, basingiza Imana bavuga bati «Umuhanuzi ukomeye yadururutsemo, kandi Imana yasuye umuryango wayo. » 17Iyo nkuru isakara muri Yudeya yose, no mu gihugu cyose kiyikikije.


text:
Umuntu akunze kugaragara nkaho yihagije , ndetse akumva atakenera mugenzi we ngo amusange yicishije bugufi yewe amufashe kuko we aba yumva ari ukwisuzuguza cyangwa abantu bakaba batamuha icyubahiro akwiye , ibi bigatuma muntu aharanira icyo ari cyo cyose cyatuma abona icyuhahiro cyangwa agaragara mu bandi nk’udasanzwe.
Isi yacu ikwiye gutuma abantu bakorera mu kuri , bitonda kandi bicishije bugufi batishyira hejuru. Kwicisha bugufi , akenshi abantu babifata nk’ibitamenyerewe kuko abenshi ntibabigira.
Ariko se ni iki Imana idushakaho?
Ni ugukora cyane , kuyikunda , cyangwa ni ukwicisha bugufi imbere yayo no mu mibereho yacu ya buri munsi ?. Mu gitabo cy’Umuhanuzi Mika hatwereka neza icyo Imana idushakaho , ko tugomba kuyitunganira twicishije bugufi.
Mika 6:8 :” Yewe mwana w’umuntu we , yakweretse icyiza icyo ari cyo. Icyo Uwiteka agushakaho ni iki ? ni ugukora ibyo gukiranuka no gukunda kubabarira , no kugendana n’Imana yawe wicisha bugufi.”
Ijambo ry’Imana ritwereka neza ko mu mibereho yacu dukwiye kwicisha bugufi ndetse no kuba imbata za bagenzi bacu ndetse na ho dutuye.
Mwibuke muri Matayo20:26-28 inyigisho ya Yesu igira iti :” Ariko muri mwe siko biri , ahubwo ushaka kuba mukuru muri mwe ajye aba umugaragu wanyu , kandi ushaka kuba uw’imbere muri mwe ajye aba imbata yanyu , nk’uko umwana w’umuntu ataje gukorerwa , ahubwo yaje gukorera abandi no gutangira ubugingo bwe kuba incungu ya benshi ”.
Mu nzira za Yesu yagaragaje ukwicisha bugufi , ntiyazanywe no kwiyitaho ubwe ahubwo kuba umugaragu wabo, atanga ubuzima bwe ku bwabo. Ku bw’ibyo rero adusaba kumwigana.
Mbega ukuntu bihabanye n’inzira y’abami bo ku isi ? cyangwa abakoresha b’abantu mu kazi ? bakoresha ububasha bwabo n’ubuyobozi bidakwiriye !
Intumwa Pahulo nayo itwigisha ko kwicisha bugufi no kwitangira abandi bigendana.
Mu rwandiko rwe yandikiye Abafilipi 2:3-4 hagira hati :” Ntimukagire icyo mukorera kwirema ibice cyangwa kwifata uko mutari , ahubwo mwicishe bugufi mu mitima , umuntu wese yibwire ko mugenzi we amuruta. Umuntu wese muri mwe areke kwizirikana ubwe gusa, ahubwo azirikane n’abandi ”.
Ibi ntibisobanuye ko dukwiriye kwisuzugura ubwacu kugirango dukorere abandi byinshi , ahubwo ni ugutekereza cyane kubyo dukora , tuvuga , imibanire , ibyemezo dufata , ese bigira izihe ngaruka kuri bagenzi bacu badukikije , kandi ni no kutihugiraho cyane ahubwo tugashaka icyaduhindurira ubuzima na bagenzi bacu. Kwicisha bugufi bikagaragaza urukundo rw’Imana , kandi tukarushaho kuyitunganira.
Ntucikwe !! Horana natwe ukanda hano like kuri page yacu ya Facebook, Twitter na Youtube ukande subscribed kugira ngo umenye amakuru agezweho buri kanya unareba amavidewo y’indirimbo zihimbaza Imana , n’ibiganiro by’abakozi b’Imana ugezwaho na Ibyishimo.com.
Sophie Nyirabakwiye
5,110 total views, 1 views today


text:
Leta Zunze Ubumwe z’Amerika ni ikimwe mu bihugu birimo abakristo benshi ariko kandi bivugwa ko cyubahiriza uburenganzira bw’abantu bose kubijyanye n’imyemerere yabo. Texas umwe mu mijyi ikomeye muri kiriya gihugu, haravugwa umwarimu ubu uri mu mazi abira kubera kuzamura ikimenyetso cy’umusaraba mu ishuli yigishagamo kandi akanazira ko yigisha yavuze ko nta muntu n’umwe uboneye uretse Yesu Kristo wenyine, imvugo itarashimishije abatamwemera.
Umwe mu babyeyi w’umuhakana Mana nzima, akaba yarahise amenyesha umuryango American Humanist Association (AHA) ko ibyo uwo mwarimu yakoze atari byo ahubwo akwiye gushyikirizwa inkiko.
Umuryango AHA wahise woherereza ibaruwa inzego zibishinzwe harimo n’ubuyobozi bwaho uwo mwarimu yigisha mu ishuli ryitwa Benavides Elementary School, ibaruwa ikubiyemo ibyaha uy’umwarimu aregwa cyane cyane arashinjwa gukoresha akazi ke agamije kubwiriza no gukwirakwiza imyemerere ye.”
Umuryango American Humanist Association ukaba wahise utanga iminsi 7 kuri iryo shuli kuba wamaze kugira icyo uvuga n’icyo ukora kuri byo birego bake kumwarimu waryo.
Umuyobozi wa AHA David Niose, yavuze ko abatari abakristo n’imiryango yabo nta mpamvu yo kugira ngo babwirizwe ubutumwa batemera bityo agasanga uburenganzira bwabo bwarabangamiwe. Ariko abakurikiranira hafi iby’imyizerere muri kirya gihugu bakavuga ko nta burenganzira bw’umuntu n’umwe bwaba bwarahutajwe kuko kuva cyera hagiye hifashishwa ingero zitadukanye zo mu byanditswe byera hagamije gufasha abanyeshuli gusobanukirwa no gufata neza ibyo bigishijwe.
Intego yikoreshwa ry’ibimenyetso bitandukanye mu mashuli muri Leta Zunze Ubumwe z’Amerika akaba ari ugufasha abiga kumenya neza ibyo biga harimo no kubafasha kumenya gusoma neza.


text:
Yaguwe gitumo agiye kwivugana umuturanyi bapfa inkoko
Umugabo witwa Manayera uzwi nka Rasta arashinjwa n’abaturage gucura umugambi wo kujya kwivugana umuturanyi we agatahurwa atarawugeraho ariko ari hafi kuwusohoza.
Byabaye ku mugoroba wo kuri uyu wa 11 Kanama 2016 mu Mudugudu wa Rubona mu Kagari ka Nyarusange mu Murenge wa Kilimbi ho mu Karere ka Nyamasheke.
Amakuru atangazwa n‘abaturage avuga ko uyu mugabo Manayera uzwi nka Rasta yafashe icyemezo cyo kujya kwivugana umuturanyi we Siborurema Amiel, kubera ko yari yafashe bugwate inkoko ye bitewe n’amafaranga yari afitiye umwana we wamukoreraga, birakaza uwo Rasta ngo akenyera inkota ajya gushaka uko yamwivugana.
Umwe muri bo yagize ati “Umwana wakoreraga Rasta yatwaye inkoko ye avuga ko azayimusubiza ari uko amwishyuye, uriya mugabo Siborurema arayifata avuga ko Rasta azayihakura ari uko yishyuye uwo mwana. Ni ko gufata inkota ayikenyereraho avuga ko agomba kumurangiza tumufata ataragera kuri uwo mugambi”.
Manayera ahakana ko atari agambiriye kwica umuturanyi we ko ahubwo iyo nkota yari agiye kuyibagisha itungo.
Yagiz ati “Ndarengana rwose nari mfite iyi nkota nshaka kujya kuyibagisha ihene uwazibagaga ntiyari ahari. Gusa nabanje no kubaza impamvu batampa inkoko yanjye, ibindi ni ukumbeshyera”.
Umunyamabanga Nshingwabikorwa w’Umurenge wa Kilimbi, Nkinzingabo Patrice, ashimira abaturage uburyo bakomeje gutangira amakuru ku gihe kugira ngo imigambi mibi nk’iriya iburizwemo akabasaba kubigira umuco uzatuma urugomo rurandurwa burundu.
Yagize ati “Uriya mugambi mubisha watahuwe n’abaturage utaragerwaho uburizwamo, abaturage bacu nibakomeza kujya batangira amakuru ku gihe urugomo ruzacika”.
Manayera uzwi nka Rasta yahise ashyikirizwa Sitasiyo ya Polisi mu Murenge wa Gihombo akaba ari na ho afungiye kugeza magingo aya.


text:
Kuri iki cyumweru tariki 15 Gicurasi 2016 ni umunsi abakristo bizihije umunsi mukuru wa Pantekoti. Umuntu yavuga ko ari igihe cyo kwizihiza isabukuru y’igihe Umwuka wera amaze ageze ku isi, igihe yamanukiraga intumwa, ni ukuvuga uhereye aho Yesu yari yarawusezeranije abizera.
Kuri uyu munsi amatorero hirya no hino araterana akaganira ku nkuru z’Umwuka wera, ariko umuntu yakwibaza ni iki koko mu by’ukuri uyu munsi ukwiye gusiga mu bawizihiza by’umwihariko?
Umuyobozi w’umuryango w’ivugabutumwa Imbaraga zihindura ‘’ Power of Change Ministries avuga ko Pentecost y’ukuri idakwiye kuba kwibuka inkuru z’ukuntu Umwuka wera yamanukiye intumwa gusa, ahubwo ikwiye kuba kwemera ko Umwuka wera akorera mu buzima bw’abantu. Ati ‘’Pentecost y’ukuri ni ukwemerera Mwuka Wera agakorera muri wowe yisanzuye, ukamuha umwanya wo kukugira inama aho kuba ari wowe umwereka ibyo akora.’’
Akomeza agira ati ‘’Si igihe cyo kuvuga indimi nyinshi gusa bikarangiraho!nubwo ari byiza kuzivuga ahubwo ni igihe cyo kwemerera Mwuka akarenga imbibi n’inkuta zurusengero akatuyobora mu buzima bwacu bwa buri munsi, mu byo dukora, mu muryango, mu mashuli,mu kazi,......’’
Pastor Vincent De Paul ( Viva) asanga abantu bakwiye kwizihiza Umwuka wera ariko banawumvira, bemera kuyoborwa nawo, ari ‘’Ni igihe cyo kwemerera Imana na Mwuka Wera itanga akakuyobora nk’uko yayoboye akanakoresha Besaleli mu kubaka ubwami bwayo, no kugirira umumaro igihugu cyawe kurundi rugero. Uwiteka abwira Mose ati "Dore mpamagaye mu izina Besaleli mwene Uri ya Huri, wo mu muryango wa Yuda, mwuzuza Umwuka w’Imana ngo agire ubwenge bwo guhimba n’ubwo gutora, n’ubuhanga n’ubukorikori bwose byo guhimba imirimo y’ubuhanga, no Gucura izahabu n’ifeza n’imiringa, no gukeba amabuye yo gukwikirwa no kubaza, no kugira ubukorikori bwose.’’ Kuva 31:1-5
Umunsi wa Pantekoti wizihizwa n’amatorero yose ya Gikristo yemera imikorere y’Umwuka wera nk’uko Bibiliya ijambo ry’Imana bagenderaho iwusobanura.


text:
Rwanda | KARONGI: Abaturage b’umurenge wa Mutuntu barumva kandi bakitabira gahunda za leta uko bikwiye
Intumwa y’akarere ka Karongi Bikorimana Jean Baptiste (hagati), ati akanyoni katagurutse ntikamenya iyo bweze. Iburyo, Gitifu wa Mutuntu Umurenge wa Mutuntu ni ahantu h’icyaro cyane kubera ko uri More...
Rwanda | Nyamasheke: Umurenge wa rangiro urashaka kwegukana umwanya wa mbere mu mwaka wa 2012-2013
Nyuma y’uko umurenge wa Rangiro wegukanye umwanya wa kabiri ku rwego rw’akarere mu mihigo y’umwaka wa 2011-2012, tariki ya 1/08/2012 abaturage bishimiye ibyo bagezeho. Nk’uko byatangajwe More...
Rwanda | Ngororero: Uwanga FPR ntagakame inshongore
FPR yahaye abanyarwanda inka, FPR yahaye umugore ijambo… “aya ni amagambo yaranze imbyino zo kwizihiza inteko rusange y’Umuryango FPR INKOTANYI yabaye kuwa 6 Nyakanga 2012 mu murenge More...
Ruhango: inteko y’abaturage ifasha ubutabera guhosha amakimbirane
Ubuyobozi bw’umurenge wa Byimana mu karere ka Ruhango, buravuga ko inteka y’abaturage imaze gutanga umusaruro ushimishije mu gukemura amakimbirane abera mu ngo. Abaturage bari mu nteko y’abaturage Inteko More...
Ruhango: abahemutse n’abahemukiwe bari mu gikorwa cy’ubwiyunge
Inkiko Gacaca Mu rwego rwo gusoza neza imirimo y’inkiko Gacaca, umurenge wa Kinihira mu karere ka Ruhango, uri mu gikorwa cyo guhuza abantu bahemukiwe n’abadafite ubushobozi bwo kwishyura imitungo More...
Karongi: Abasigajwe inyuma n’amateka barishimira ko ubuyobozi bwabazamuye
“Kagame Paul, urashoboye, urasobanutse, ntituzagutererana mu guteza imbere igihugu cyacuâ€. Aya ni amagambo y’intore z’Intisukirwa z’abasigajwe inyuma n’amateka bo mu kagari More...
Rwanda | Nyabihu: Ibikorwa byo gusana no kwagura ahakorera inzego z’ubuyobozi biri hafi kurangira
Ibiro by’umurenge wa Jomba byavuguruwe Mu karere ka Nyabihu, imirenge 2 ari yo Jomba na Rugera niyo yari gusanwa nk’uko Dorisi Melchiade ushinzwe ibikorwa More...
Nyamasheke: Umurenge wa cyato wongeye kwegukana igikombe cy’imihigo mu karere
Ku itariki ya 5/6/2012, mu cyumba cy’inama cy’akarere ka Nyamasheke hatangarijwe ku mugaragaro uko imirenge yarushanijwe mu mihigo y’umwaka ushize, hanahembwa imirenge yaje ku isonga mu kwesa More...
Bakoze umwiherero wo kwihwitura mu mikorere yabo
Abagize inama njyanama y’umurenge wa Kimironko mu karere ka Gasabo, umujyi wa Kigali bahuriye mu mwiherero w’umunsi umwe la Palise Gashora mu karere ka Bugesera, mu rwego rwo gusuzuma imitangirwe ya More...
Rwanda | “Tuzajya duhiga imihigo ijyanye n’ubushobozi dufite†Sheikh Bahame Hassan
Umuyobozi w’akarere ka Rubavu, Sheikh Bahame Hassan aratangaza ko imihigo y’umwaka utaha 2012-2013 izagendana n’ingengo y’imari y’akarere aho guhiga ibitazashoboka. Ibi Sheikh More...


text:
Urwenya: Umugore n'Umupfumu
Umugore n'Umupfumu
Umugore yahuye n’umupfumu, maze uyu muvuzi amubwira ko yasaba ibintu 3 mu minsi 3, ko ariko icyo azajya asaba cyose, umugabo we azajya agihabwa inshuro icumi kurushaho. Umugore ntiyabyumva, aratangira ati « icya mbere, ndashaka kuba mwiza kurusha abandi bagore bo ku isi. » Biba birabaye. Ageze mu rugo asanga umugabo we yabaye mwiza (beau gars) inshuro icumi kumurenza, abandi bagore batangiye kumunuganuga…
Umunsi wa 2, umugore asaba wa mupfumu kumugira umukire wa mbere ku isi, umupfumu arabimuha. Ageze mu rugo, asanga ni uwa kabiri, kuko umugabo we yari yamukubye inshuro 10. Umujinya uramusya maze ku munsi wa gatatu ari nawo wa nyuma, asaba kugira impanuka idakanganye, yibwira ko ubwo ku mugabo we biri bwikube inshuro 10 agapfa, umugore akamuzungura akaba anamukize atyo.
Byarabaye, birangira umugore agize impanuka idakabije, avunika ukuboko konyine, ageze mu rugo asanga umugabo yagize impanuka yoroshye inshuro 10 munsi y’iye, yavunitse urwara gusa
Shyiraho Igitekerezo!
Subscribe to: Post Comments (Atom)


text:
mar.
21
août
2012
ISOMO RYA MBERE
Isomo ryo gitabo cy’Umuhanuzi Ezekiyeli (Ezk 18, 1-10.13b.30-32)
1Uhoraho ambwira iri jambo ati 2“Ni iki gituma mu gihugu cya Israheli muca uyu mugani uvuga ngo ‘Ababyeyi bariye imizabibu idahishije, none amenyo y’abana babo yaramunzwe’ ? 3Mbirahiye ubugingo bwanjye – uwo ni Nyagasani Uhoraho ubivuze – uwo mugani ntimuzongera kuwuca ukundi muri Israheli, 4kuko ubugingo bwose ari ubwanjye; ari ubw’umubyeyi cyangwa se ubw’umwana bwose ni ubwanjye. 5Niba umuntu ari intungane, agakora ibitunganye kandi agakurikiza ubutabera, 6ntarire ku misozi kandi ntiyubure amaso ngo arebe ibigirwamana by’umuryango wa Israheli, ntagundire umugore wa mugenzi we, ntiyegere umugore uhumanye, 7ntagire umuntu akandamiza, agasubiza ingwate umubereyemo umwenda, ntagire uburiganya, umushonji akamuha umugati kandi akambika uwambaye ubusa, 8ntagurize yishakira inyungu, ntiyake urwunguko rurengeje urugero, ntagire uwo arenganya, ahubwo agacira abantu urubanza rutabera, 9agakora akurikije amategeko n’amabwiriza yanjye nta buryarya – uwo ni Nyagasani Uhoraho ubivuze – uwo muntu ni intungane koko kandi azabaho.
10“Ariko niba uwo muntu abyaye umwana w’umugome kandi umena amaraso, agakora kimwe muri ibyo bicumuro, 13buwo mwana se azabaho ? Ntateze kubaho ! Namara gukora ayo mahano yose azapfa kandi amaraso ye ni we azabarwaho. 30Ni cyo gitumye rero, muryango wa Israheli – uwo ni Nyagasani Uhoraho ubivuze – nzacira buri muntu urubanza nkurikije imigenzereze ye. Nimuhinduke mwange ibyaha byanyu byose, icyababera impamvu yo gucumura cyose mukirinde. 31Nimuzibukire ibyaha byose mwakoze, maze mwirememo umutima mushya n’umwuka mushya. Ni ko se muryango wa Israheli, ni iki rwose cyatuma mugomba gupfa ? 32Nta bwo nishimira urupfu rw’umuntu uwo ari we wese, nimuhinduke maze mubeho ! Uwo ni Nyagasani Uhoraho ubivuze.”
ZABURI (Zab 51 (50), 12-13, 14-15, 18-19)
Inyik/ Nyagasani, turememo umutima mushya !
Mana yanjye, ndemamo umutima usukuye,
maze umvugururemo ibitekerezo biboneye.
Ntunyirukane ngo unte kure yawe,
cyangwa ngo unkuremo umwuka wawe uzira inenge.
Ahubwo mpa kwishimira ko nakijijwe,
kandi unkomezemo umutima wuje ineza.
Abagome nzabatoza inzira yawe,
n’abanyabyaha bakugarukire.
Igitambo cyanjye si cyo ushaka,
naho nagutura igitwikwa nticyakunezeza.
Ahubwo igitambo Imana ishima ni umutima washengutse.
Mana yanjye, ntuzirengagize umutima washegeshwe kandi wihana !
IBANGONDIRIMBO RIBANZIRIZA IVANJILI (Mt 11, 25)
Alleluya Alleluya.
Uragasingizwa Dawe, Mutegetsi w’ijuru n’isi,
wowe wahishuriye abaciye bugufi amabanga y’Ingoma y’ijuru.
Alleluya.
IVANJILI
+ Matayo (Mt 19, 13-15)
Muri icyo gihe, 13Yezu bamuzanira abana bato ngo abashyireho ibiganza abasabira, maze abigishwa be barabakabukira. 14Yezu ni ko kubabwira ati « Nimureke abana bansange, mwibabuza kunyegera kuko Ingoma y’ijuru ari iy’abameze nka bo. » 15Nuko amaze kubashyiraho ibiganza, ava aho hantu.


text:
Gisagara: Umunsi w’umuganda ni n’umunsi nyunguranabitekerezo
Minisitiri w’umutekano Bwana Mussa Fazil HARERIMANA yibukije abatuye umurenge wa Ndora akarere ka Gisagara ko umunsi w’umuganda atari uwo ibikorwa by’amaboko gusa ko ahubwo ari n’umunsi More...
Gicumbi: Umuganda udasanzwe wakozwe hacukurwa imirwanyasuri
Mu karere ka Gicumbi, igikorwa cy’umuganda cyabereye mu murenge wa Kageyo mu kagari ka Gihembe mu mudugudu wa Nyirabadugu ahacukuwe imirwanyasuri ndetse n’ibyobo bifata amazi aturuka mu Nkambi More...
Gicmbi- Umuyobozi w’Akarere yifatanyije n’abaturage mu muganda wo kurwanya isuri
Nyangezi Bonane hagati y’abaturage mu gikorwa cy’umuganda (urimo guseka cyane) Abaturage bo mu murenge wa Cyumba mu Karere ka Gicumbi kuri uyu wa 15/5/2012 nibwo bifatanyije n’umuyobozi w’akarere More...
Ntyazo: Umuganda witabirwa na bose kandi bawishimiye
Ubwo tariki 28 Mutarama 2012 wari umunsi umunsi w’umuganda mu gihugu cyose cy’ u Rwanda, abaturage bo mu murenge wa Ntyazo mu karere ka Nyanza bitabiriye umuganda ku buryo bushimishije ndetse bagabira More...
Gicumbi: Mugikorwa cy’umuganda Minisitiri Binagwaho yasabye kutagurisha amata yose ngo bibagirwe abo babyaye
Minisitiri Binagwaho Agnes aganiriza abaturage Mugikorwa cy’umuganda cyabaye ku itariki 28 Mutarama 2012 mu murenge wa Nyankenke mu kagari ka kigogo mu Karere ka Gicumbi aho Minisitiri w’ubuzima More...
Guha abana amata, gahunda yahagurukiwe hagamijwe kurwanya imirire mibi
Mu Karere ka Huye, gahunda yo guha abana amata yatangirijwe mu Murenge wa Rusatira kuri uyu wa 28 Mutarama. Iyi gahunda kandi yahuriranye n’igikorwa cy’umuganda cyabereye mu Kagari ka Buhimba, umudugudu More...
Rwanda: Umuganda benefiting citizens
Local residents of Kibogora cell in Nyamasheke District have praised the Cummunity work commonly known as Umuganda, describing it as general service that is meant for the development and benefit of the whole society. Nsabimana, More...


text:
Reba Video
Igitsina
SINDASWERAHO NA RIMWE
Iyi email twayoherejwe n'umusomyi wifuza umukunzi w'ukuri, ubishoboye wamusubiza vuba kuri email ye @fi.dele@yahoo.ca
"Hello my dear brother"amakuru yanyu se? None reka nkwibarize ikibazo, mfite imyaka 26 kandi kuva mvutse si ndaswera narimwe,ariko umushyukwe urenda kuzanyica, none se ubwo nzabikora sinzaba umuswa mubi? se none kandi numva nshaka kazarongora umukobwa utarakora imibonano narimwe. ubwo se nzamubona? sinjya ngisha inama kuribibintu kandi suko ndi umuswa ahubwo sinzi uko biba bindimo kuko niko meze ariko kwikinisha byo ndabikora sometime, kandi uzanshakire inshuti iri serious dushobora kuba twakundana, agomba kuba abyibushyemo kandi asenga,kandi ushaka gutunga inshuti imwe gusa yaba akatakata nkumukatira. kuko ndahshaka uwo tuzubakana in the coming days, nkoresha English n'Ikinyarwanda.ariko reka nkubaze ahari nawe urabizi? abakobwa bo muri Africa kuki basambana bikabije kandi hatarimo kwiyubaha namba? narumiwe cyokora ahari mwazampa igisubizo.nshuti reka nkureka tuzongera.Fidele Email yanjye nziza ni fi.dele@yahoo.ca
IGISUBIZO KURI INO EMAIL par Bangambiki
Komera Fidele, ibyakubayeho si igitangaza n'abandi bibabaho kuko nanjye nashatse mfite 22 ntarabikoraho ariko narabishoboye, naganirije abandi bagabo n'abasore bambanjirije kubikora bambwiraho duke ubundi nshyira muri pratique. Ahubwo wowe ufite amahirwe ushobora gusoma iyi blog harimo byinshi byagufasha. Guswera ni nko kurya ntawe bijya binanira. Abakobwa muri Afurika akenshi basambana kubera inzara njye ni cyo mbona. Ariko ni byiza kwirinda gusambana kuko bigira ingaruka zitari nke mu buzima iyo utabyitwararitse.
Inkuru zirambuye ku guswera ziri hano
"Hello my dear brother"amakuru yanyu se? None reka nkwibarize ikibazo, mfite imyaka 26 kandi kuva mvutse si ndaswera narimwe,ariko umushyukwe urenda kuzanyica, none se ubwo nzabikora sinzaba umuswa mubi? se none kandi numva nshaka kazarongora umukobwa utarakora imibonano narimwe. ubwo se nzamubona? sinjya ngisha inama kuribibintu kandi suko ndi umuswa ahubwo sinzi uko biba bindimo kuko niko meze ariko kwikinisha byo ndabikora sometime, kandi uzanshakire inshuti iri serious dushobora kuba twakundana, agomba kuba abyibushyemo kandi asenga,kandi ushaka gutunga inshuti imwe gusa yaba akatakata nkumukatira. kuko ndahshaka uwo tuzubakana in the coming days, nkoresha English n'Ikinyarwanda.ariko reka nkubaze ahari nawe urabizi? abakobwa bo muri Africa kuki basambana bikabije kandi hatarimo kwiyubaha namba? narumiwe cyokora ahari mwazampa igisubizo.nshuti reka nkureka tuzongera.Fidele Email yanjye nziza ni fi.dele@yahoo.ca
IGISUBIZO KURI INO EMAIL par Bangambiki
Komera Fidele, ibyakubayeho si igitangaza n'abandi bibabaho kuko nanjye nashatse mfite 22 ntarabikoraho ariko narabishoboye, naganirije abandi bagabo n'abasore bambanjirije kubikora bambwiraho duke ubundi nshyira muri pratique. Ahubwo wowe ufite amahirwe ushobora gusoma iyi blog harimo byinshi byagufasha. Guswera ni nko kurya ntawe bijya binanira. Abakobwa muri Afurika akenshi basambana kubera inzara njye ni cyo mbona. Ariko ni byiza kwirinda gusambana kuko bigira ingaruka zitari nke mu buzima iyo utabyitwararitse.
Inkuru zirambuye ku guswera ziri hano
Subscribe to: Post Comments (Atom)


text:
Mu buzima bwacu busanzwe nta muntu ukurikira undi nta mpamvu, buri gihe haba hari inyungu abona mu kumukurikira. N’uhamagara abandi nawe aba afitemo inyungu. Yesu niwe muntu wenyine uhamagara abamukurikira abigiriye inyungu zabo. Mu by’ukuri tubona inyungu nyinshi mu gukurikira Yesu.
Nk’umuntu watekerezaga ku cyo ari bwunguke, Petero wari umurobyi yabajije Yesu icyo azunguka mu kumukurikira. Yarebeshaga amaso atari ay’umuntu wamaze gukurikira Yesu. Muri Kristo twabaye abatambyi b’ubwami bw’ijuru. Yesu yikorera imitwaro yacu yose, aduha ubugingo buhoraho ndetse aduha inshuro ijana ibyo twasize. Ikirenzeho aduha kuruhuka.
Elisa atubera urugero rwiza rw’umuntu wakurikiye undi abigambiriye. Igihe Eliya yamuhamagaraga, yasize byose inyuma akurikira Eliya wamubereye shebuja kugeza igihe yakiriye imigabane ibiri y’umwuka wari kuri Eliya. Mu bwami bw’Imana dushora bike, tukagira inyungu nyinshi. Mu kuri, Imana ishobora gukora cyane ibirenze ibyo twatekereza.
Yesu yahamagaye abarobyi, bari abantu bajya mu Nyanja aho nta kintu baba bafite bakwishingikirizaho. Yesu yashakaga kwerekana ko kumukurikira bifite ikiguzi bisaba. Basize byose baramukurikira. Nubwo Petero yari yarasezeranije Yesu kuzamukurikira hose, igihe Yesu yafatwaga, yamukurikiriye kure nk’uko abakristo benshi bajya bagenza. Duhamagarirwa kumukurikirira hafi, ndetse no gutanga ikiguzi gikenewe ngo tumukurikire. Hari ingororano nyinshi mu kumukurikira.
#Matayo 26:58-61 / 1 Abami 19:19-21 / Matayo 4:18 / Matayo 19:27-30
Pastor Emmanuel Murangira/ Omega Church


text: Umukecuru yagiye kubitsa amafaranga muri banki agezeyo asaba kubonana na gerant wa bank babanza ku mwangira ariko arahatiriza avuga ko we afite amafranga menshi adashobora kuyabitsa atabonaye na gerant wa bank . Umukozi aremera amujyana mu biro bya gerant, Gerant aramubaza ati Mukecuru ayo mafaranga uvuga ko ari menshi ni angahe ? Akurayo ishakoshi ati ngaya ni millioni 2 z’amadorari (2.000.000$). Gerant aratangara ati : ubwo ukora iki ku buryo waba ubona amafranga menshi gutya ? Umukecuru ati ni ayo ntsindira abantu tuba twateze, tugapinga ayo mbatsindiye nkayatwara. Gerant biramutangaza ati ubwo se muba mwategeye nk’iki ? Wampa urugero ? Umukecuru ati : urugero nk’ubu dushobora gutega nemeza ko amabya yawe akozwe mu ibumba tugashyiraho 20.000 by’amadorari utsinze undi akayatwara. Gerant araseka cyane ati ubwo se ko uba upingiye ibitari ukuri utsinda ute ? Umukecuru ati niba wumva wantsinda tubitegere ? gerant aremera baratega yizeye ko azatsinda kuko yabonaga ko amabya ye adakozwe mu ibumba. Bahana gahunda ko ejo saa yine buri wese azazana umuhagarariye bakareba utsindira ayo madorari 20000$. Iryo joro gerant ntiyasinziriye yaraye yisura ngo arebe neza koko ko amabya ye ataba akozwe mu ibumba. Akayahindura impande zose asanga nta kibazo. Bucyeye nkuko bari bumvikanye umukecuru aza saa yine azanye n’umuhagarariye abaza gerant niba atisubiyeho ;gerant ati : gahunda ni yayindi. Umukecuru ati : ngaho iyambure. Gerant n’icyizere kinshi amanura ipantaro kuko icyari kimushishikaje byari ibyo bidorari. Nuko umukecuru aregera ati ubu rero ubu ngiye gukorakora numve ko atari ibumba. Gerant ati kora aho ushaka hose icya ngomwa ni uko intsinzi nyitahana. Umukecuru arayakorakora buhoro buhoro akayaterura ayahindagura impande zose yitonze. Akiri muri ibyo ariko Gerant abona wa muntu wazanye n’uwo mukecuru arira yihonda ku nzu. gerant abaza uwo mukecuru ati :wa mugabo mwazanye ko ndeba arira ? Umukecuru ati buriya ararizwa n’uko mutsindiye amadorari ibihumbi ijana ; twari twategeye ko uyu munsi saa yine ziri bugere mfashe mu ntoki zanjye imboro n’amabya bya gerant wa banki


text:
Imyubakire izajya igendera ku mahame yo kurengera ibidukikije
Ikigo nyarwanda cy’abakora ibishushanyo by’inyubako (RIA) kigiye gutangiza ku mugaragaro ihuriro ry’abubatsi b’inyubako zujuje ubuziranenge (RWAGBO).
Iri huriro risanzwe ririho, ariko rikazatangizwa ku mugaragaro mu nama igiye kuba ku ncuro ya kane izahuza abahanga mu gukora ibishushanyo by’inyubako, izabera i Kigali taliki ya 22 na 23 Ugushyingo 2016.
Iri huriro rizaba rishinzwe kugenzura ko imyubakire igendera ku bipimo mpuzamahanga byo kurengera ibidukikije, dore ko mu Rwanda ikirere ahanini gihumanywa n’inyubako nk’uko Kayumba Eudes, umuyobozi mukuru wa RWAGBO, abyemeza.
Yagize ati “Ubushakashatsi bwerekana ko ibirenga 50% by’ibihumanya ikirere mu mijyi yo mu Rwanda cyane cyane Kigali bituruka ku nyubako.
Ni yo mpamvu tugomba kugira icyo dukora hakiri kare kandi tuzi ko kubihagarika bishoboka”.
Kayumba avuga ko ibikoresho bimwe na bimwe nk’ibizana ubuhehere mu nzu, ibikonjesha ibiribwa n’ibinyobwa, bimwe mu bikoresho byo kubaka nk’ibirahure abubaka basigaye bakunda kuzengurutsa inzu n’ibindi, bifite uruhare runini mu kwangiza ibidukikije.
Yongeraho ko n’inyubako zisanzwe zizapimwa, bakareba ibyo zibura kugira ngo zuzuze ibisabwa n’amabwiriza y’ubuziranenge bityo ba nyirazo basabwe kugira ibyo bazihinduraho.
Dr Kamiya Hakizimana, na we uri mu buyobozi bwa RWAGBO, avuga ko muri iyi gahunda harimo no kwita ku busitani.
Ati “Muri iki gihe abantu bubaka usanga bakunda gushyira ‘béton’ ahasigaye ntibibuke ko ibi ari byo bituma ubushyuhe bwiyongera.
Muri iyi myubakire ubusitani burimo ibyatsi n’ibiti bugomba guhabwa umwanya uhagije kuko bituma bwa bushyuhe bugabanuka n’ikirere ntigikomeze kwangirika”.
Iyi nama izitabirwa n’umuyobozi ukuriye Ikigo cy’ikihugu cyita ku bidukikije (REMA), uhagarariye Ikigo cy’igihugu gishinzwe imyubakire (RHA), n’abahanga mu myubakire bo mu gihugu cya Singapour.
Iki gihugu cyo ngo cyatangiye kubaka cyubahiriza aya mahame yo kurengera ibidukikije.
Abateguye iyi nama kandi bavuga ko izabera rimwe n’imurikagurisha ry’ibikoresho by’ubwubatsi bigendanye n’ibisabwa mu kurengera ibidukikije.
Ibitekerezo ( 1 )
Ariko se ubundi iriya myubakire yo gukikiza inzu yose ibirahuri yaje ite ko technology igaragaza neza by calculations to obtain area igomba kubonesha munzu cyangwa bikitwa amadirishya yo gutanga umwuka mwiza mu nzu.Nahubundi kuba ibyo birahuri bituma ikirere gishyuha ni ikintu cyumvikana kuko tous les rayons du soleil ziba refrechis kandi muruko guhindukira kwa za rayons zihura nizindi gutyo zikiyongeracyane.Ubwo rechauffement climatique ikaba itangiye ubwo. Kubigiramo inama abubaka yaba intabwe ikomeye cyane. Ariko nanone hashyirwaho ibyo birahuri abashoramari barabibwiwe sibo babyibwirije. Gusa byaringobwa kubihagarika, kuko ntirirarenga.


text:
Iyo witegereje mu bindi bishanga by’Akarere ka Kamonyi mu gihe cy’Impeshyi usanga bihinzemo imboga ariko igishanga cya Kayumbu gihuriweho n’imirenge ya Musambira na Nyarubaka cyo gifite umwihariko wo kudahingwa imirima yose, kuko abahinzi bavuga ko nta mazi ahagije gifite.
Uwimana Marie Teresa, yagihinzemo inyanya mu gihembwe cya gatatu cy’ihinga ry’umwaka wa 2016, ahamya ko imboga zihinzwe mu Mpeshyi zifite agaciro kanini ariko na none akavuga ko guhinga muri Kayumbu mu Mpeshyi harimo imvune.
Ati “Abantu bahinze inyanya ari benshi mu gishanga ntibajya babona amazi. Ni ukujya kuyakura epfo ku mugende. Nkanjye w’umukecuru iyo mvanyeyo arrosoir kabiri, ni ukurara amaboko andya. Twacukuye utwobo ngo amazi ajye yikenekamo ariko na yo ni ukuyatanguranwa”.
Abahinzi ariko na none batangaza ko kugira intege nke zo guhinga mu Mpeshyi bitizwa umurindi n’uko abashinzwe ubuhinzi batabasobanurira akamaro ka byo. Bakaba bifuza ko ubuyobozi bwashyira ingufu mu bukangurambaga.
Uwitwa Rwagasana Vincent, aragira ati “Ibi byo guhinga mu Mpeshyi bisaba imbaraga n’umwanya. Hari ababa bafite imirimo myinshi cyangwa imyumvire iri hasi. Inkunga duteze kuri Leta ni uko yakwegera abaturage noneho bakabereka ibyiza byo guhinga gatatu mu mwaka”.
Mukiza Justin, impuguke mu buhinzi (agronome) ushinzwe gahunda yo kuhira mu Karere ka Kamonyi, avuga ko mu karere hari ibishanga bidafite amazi kubera kudatunganywa harimo n’iki cya Kayumbu, ngo akarere kakaba karimo gukora ubuvugizi kuri Minisiteri y’Ubuhinzi ngo ibitunganye.
Ati «Turakomeza kubafasha kubakorera ubuvugizi kugira ngo turebe ko kiriya gishanga MINAGRI izakibatunganyiriza, kugira ngo babone amazi yo kuhira ».
Igishanga cya Kayumbu gifite ubuso busaga hegitari 35, gihingwamo n’abahinzi 800 bibumbiye muri Koperative KOPABAKAM, bakaba basimburanyamo Soya n’ibigori mu bihembwe bibiri by’ihinga.


text:
Urukundo ni ibyiyumviro mu muntu bikomeye cyane. Hari imyanzuro myinshi y’ingenzi dufata ishingiye kuri ibi byiyumviro, ndetse no kwanzura gushaka biterwa n’uko twiyumvamo kuba turi mu rukundo. Iyi yaba impamvu ituma umubare utari muto wabashyingiranwa, ngo zabo zirangira zisenyutse. Bibiliya itwigisha ko urukundo nyakuri atari ibyiyumviro biza ubundi bikagenda, ahubwo ko ari icyemezo.
Ntabwo tuba turi mu kuri gukunda abadukunda; birakwiriye ko tunakunda n’abatwanga, nk’uko Kristo yakunze ababi. “Ahubwo mukunde abanzi banyu, mubagirire neza, mugurize abantu mudatekereza ko bazabishyura. Ni bwo ingororano zanyu zizaba nyinshi, namwe muzaba abana b’Isumbabyose kuko igirira neza ababi n’indashima.” Luka 6:35. “Urukundo rurihangana, rukagira neza, urukundo ntirugira ishyari, urukundo ntirwirarira, ntirwihimbaza, ntirukora ibiteye isoni, ntirushaka ibyarwo, ntiruhutiraho, ntirutekereza ikibi ku bantu, ntirwishimira gukiranirwa kw’abandi ahubwo rwishimira ukuri, rubabarira byose, rwizera byose, rwiringira byose, rwihanganira byose.” (1 Abakorinto 13:4-7.)
Ese umuntu uvuga ko ukunda, ushobora kumukorera ibi byose Imana idusaba? Uku niko wamenya niba umukunda koko. Biroroshye cyane ko ukunda umuntu, ariko hari ibibazo bimwe tugomba kwibaza mbere yuko twanzura ko ibyo twiyumvamo koko ari urukundo nyakuri. Mbere na mbere, mbese uyu muntu ni umukristo? Bisobanuye ngo mbese yeguriye ubuzima bwe Yesu? Mbese yizera Kristo kubw’agakiza gusa? Ikindi niba wemera guha umutima wawe ndetse n’ibyiyumviro byawe umuntu umwe, ukwiriye kwibaza niba wemera ko uzamushyira hejuru y’abandi bose ndetse ubucuti bwanyu bukaba ubwa kabiri nyuma y’Imana. Bibiliya itubwira ko iyo abantu babiri bashyingiranywe, bahinduka umubiri umwe (Itangiriro 2:24; Matayo 19:5).
Ikindi kintu dukwiriye guha agaciro ni ukumenya niba uwakunzwe ashobora kuvamo incuti nziza. Mbese yashyize ubuzima bwe muri Kristo? Mbese Imana ifite umwanya wa mbere m buzima bwe? Mbese ashoboye kwitanga mu kubaka umubano wo kubaka urugo? Nta rugero runaka twafatiraho mu kwemeza ko mugeze ku rwego rwo kubana, ariko ni ngombwa kwitondera ibyiyumviro byacu, tugasuzuma neza tubifshajijwemo n’Umwuka Wera niba turimo gukurikira ibyiyumviro byacu gusa cyangwa niba turi mu bushake bw’Imana. Urukundo nyarwo ni icyemezo, si ibyiyumviro gusa. Urukundo Bibiliya itubwira ni urukunda umuntu ibihe byose, si urukunda umuntu igihe “dufite ibyiyumviro byo kumukunda”.


text:
Urban Boutique Hotel Kigali ku isonga mu gutanga serivisi nziza
Mu rwego rwo kugabanya ikibazo cy’amacumbi make cyari kikigaragara mu mujyi wa Kigali ndetse no gukemura ikibazo cya Serivisi zikemangwa zikigaragara muri amwe mahoteli, Urban Boutique Hotel Kigali iherereye mu karere ka Nyarugenge mu Murenge wa Kiyovu, yaje ari igisubizo kuri ibi byose abantu bari bamaze iminsi bibaza igihe bizakemukira.
Iyo ukigera mu marembo ya Urban Boutique Hotel aho mu Kiyovu, usanganirwa no kubona abantu batandukanye baza bahabaririza kubera ubuhamya bahabwa (...)
Mu rwego rwo kugabanya ikibazo cy’amacumbi make cyari kikigaragara mu mujyi wa Kigali ndetse no gukemura ikibazo cya Serivisi zikemangwa zikigaragara muri amwe mahoteli, Urban Boutique Hotel Kigali iherereye mu karere ka Nyarugenge mu Murenge wa Kiyovu, yaje ari igisubizo kuri ibi byose abantu bari bamaze iminsi bibaza igihe bizakemukira.
Iyo ukigera mu marembo ya Urban Boutique Hotel aho mu Kiyovu, usanganirwa no kubona abantu batandukanye baza bahabaririza kubera ubuhamya bahabwa n’abahavuye.
Urban Boutique Hotel Kigali ikaba ifite amacumbi agera kuri 17 aho buri muntu wese uko yifite ashobora kuba yaharuhukira dore ko ngo n’abafite ubushobozi buke iyi hoteli itabirengagije.
Bimwe mu bitangaza abantu baje kuharuhukira bahabona, birimo ibitanda by’akataraboneka, intebe zinogeye abashaka kuganira, ndetse n’ibindi buri wese yibonera iyo ahageze aho abanza kwakiranwa urugwiro.
Ku birebana no gutanga serivisi, ubuyobozi bwa Urban Boutique Hotel Kigali, butangaza ko uyu muco muri iyi hoteli abakozi bawugize ihame, bityo ibi bikaba ari na byo bikomeje gutuma abantu baturutse imihanda yose baza mu Rwanda, babaza aho iyi Hoteli iherereye.
Bimwe mu byo abakiriya bakomeje kwishimira iyo bahageze ni uburyo yitegeye Umujyi wa Kigali, bityo uwugezemo bwa mbere akaba ajya kuri Urban Boutique Hotel, agahitamo kwicara akica inyota n’isari dore ko inzoga yose ukenera uyibona, utaretse n’ibiribwa byo ku Isi hose.
N’ubwo ngo Urban Boutique Hotel imaze gusa 2 itangiye, ntiwapfa kubimenya kuko iyo uhageze cyane cyane amasaha y’umugoroba, usanga hari abantu benshi, bigaragaza ko gutanga serivisi nziza bashobora kubitoza abandi.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Leta y’u Rwanda nidakemura ibibazo biri muri Gacaca muri iki gihe, bizateza ibindi bibazo. Ibyo byatangajwe na Alison Desforges, umuyobozi mukuru ushinzwe Afurika m’umuryango uharanira uburenganzira bw’ikiremwa-muntu, Human Rights Watch, ubwo yanyuraga mu Rwanda avuye gutanga ubuhamya m’urukiko mpuzamahanga ku Rwanda rukorera Arusha.
Ibibazo Desforges avuga ni umubare ukabije w’abagomba kuzahanwa na Gacaca umaze kugera ku bihumbi magana arindwi na mirongo itanu birenga. Hari kandi n’ibihano biremereye abacamanza baha abantu nyuma yo gutanga ubuhamya bitwaje
ko ngo ubuhamya burimo ibinyoma cyangwa butuzuye. Ku bwa Desforges, igihano cy’imyaka 25 cyangwa 30 y’igifungo ngo gishobora kuzajya kiruta icya ba ruharwa bireze bakanemera icyaha mu nkiko zisanzwe. Asanga icyo gihano kiremereye kizaca intege abirega bakanemera icyaha.
Ikindi Desforges asanga ubuyobozi bugomba kwitaho ngo ni ukureba uko bwagerageza kwegera abacamanza muri Gacaca bagakora iperereza ku batunga agatoki mu ikusanyamakuru. Impamvu ngo ni uko asanga harimo gukabya, bigatuma abatungwa agatoki baba benshi cyane, bityo bakagira ubwoba.
Ku kibazo cy’ukuntu hari Abanyarwanda bari guhunga igihugu kubera Gacaca, Desforges avuga ko ari ikibazo gihangayikishje cyane Abanyarwanda bose, ndetse n’ubuyobozi bw’Urwanda bukaba burimo kugishakira igisubizo. Aha Desforges icyakora ntahuje n’abatinya ko izo mpunzi zishobora kongerera ingufu imitwe yitwaje intwaro. Ku bwe, ngo nta bantu bakwemera guta imiryango yabo ngo basange iyo mitwe ibayeho nabi mu ishyamba.
Desforges avuga kandi ko kuba Gacaca icira imanza gusa ibyaha bya genocide atari ikibazo. Ikibazo ngo cyaba ibindi byaha by’intambara cyangwa byo kwihorera bidakurikiranywe n’izindi nkiko. Icya ngombwa ngo ni uko ubuyobozi bwemeye ko ibyo byaha bindi byabayeho kandi ko bwabigeneye izindi nkiko.


text:
Green P, ni umuraperi ubimazemo igihe kinini kuko yatangiye kuririmba ahagana muri 2007. Ni murumuna wa The Ben, usigaye akorera umuziki muri PressOne muri Leta Zunze Ubumwe za Amerika.
Mu kiganiro yagiranye na IGIHE mu ijoro ryo kuwa 25 Ukuboza 2016, Green P yavuze ko byari ibyishimo bikomeye mu muryango wabo ubwo bakiraga umuvandimwe we The Ben avuye muri Amerika.
Yavuze ko yamaze iminota igera kuri 30 arebana na The Ben nta jambo na rimwe barabwirana ku bwo gutekereza ku mateka n’ibyahise mu myaka irenga itandatu bari bamaze badacana iryera uretse kuvugana kuri telefone no kureba amafoto asohoka mu binyamakuru gusa.
Yagize ati “Sinakubwira nyine uko byari bimeze ngo ubyumve ariko nyine narishimye cyane kuko twabonanye igihe cy’isabukuru y’amavuko yanjye numva birantunguye cyane ku buryo twamaze iminota mirongo itatu tutari kuvugana turi kurebana gusa kubera urukumbuzi n’ibyishimo.”
The Ben yakirwa i Kanombe ku kibuga cy’indege cya Kigali byari ibyishimo bikomeye kuri we n’abo mu muryango. By’umwihariko ubwo yakubise amaso nyirakuru [umukunda by’ikirenga] yaraturitse ararira umukecuru na we acika intege asuka amarira.
The Ben ageze mu rugo nabwo yahoberanye na nyina umwanya munini amarira arongera arameneka kubera ibyishimo ndengakamere byari hagati ya bombi nyuma y’imyaka myinshi yari ishize batabonana.
Green P yongeyeho ko ibyishimo by’inyongera yagize ku bw’urugendo rwa The Ben ngo ni impano ya telefone igezweho yo mu bwoko bwa iPhone 7[igura $849, uyashyizemu mafaranga y’u Rwanda arenga ibihumbi 600] mukuru we yamuzaniye. Yavuze ko ayifata nk’ikimenyetso cy’urukundo n’ubuvandimwe hagati yabo.
Yagize ati “Wenda sinabitindaho ngo ndondogore ariko ikintu cyanshimishije umuvandimwe yanzaniye ni telefone igezweho igendanye n’igihe ya iPhone 7 yanzaniye.”
Mu muryango wa The Ben havukamo abandi bahanzi babiri Green P w’umuraperi n’undi witwa Danny uririmba mu njyana ya RnB gusa we ntiyamenyekanye cyane nk’abandimwe be.


text:
Nsengiyumva Fulgence uherutse kurahirira kuba Umunyamabanga wa Leta muri Minisiteri y’ubuhinzi n’Ubworozi yavuze ko yari afitanye Gahunda na Nyandwi Desire mu mpera z’iki cyumweru gishize aho bari guhura akamwigisha uko umuntu yitwara mu nama y’Abaminisitiri.
Ibi Nsengiyumva yabitangarije muri Kiliziya Regina Pacis I Remera kuri uyu wa 17 Ukwakira 2016 mu gusezeraho bwa nyuma Nyakwigendera Depite Nyandwi Joseph Desire uherutse kwitaba Imana.
Nkuko yabigarutseho, ngo bafitanye amateka maremare kuva muri Kaminuza y’u Rwanda i Butare bahuriyemo ubwo bajyaga gutangirayo mu ishami ry’Ubuhinzi.
Nsengiyumva ngo yagiye ari umunyabwoba kuko icyo gihe muri Kaminuza birukanaga cyane ariko arebye Nyandwi abona ni umuntu mukuru wamugira inama zuko yakwitwara ntatsindwe.
Ntibyatinze maze Nsengiyumva aza gutorerwa kuyobora Abanyeshuri bo mu ishami ry’Ubuhinzi maze Nyandwi aramwegera amugira inama yo kujya akora adahubuka.
Yagize ati “Yarambwiye ati Kuyobora abantu ntibyoroshye, ikintu ugomba kwitondera ni ukudahubuka. Kandi koko byaranyubatse, iyo twajyaga mu nama n’abandi bahagarariye amashami wasangaga ngenda ibintu byanjye nabiteguye nta guhubuka ndetse ibitekerezo byo mu buhinzi bikakirwa ariko mbikesha Nyandwi”.
Nyuma Nsengiyumva yaje kugirwa Perefe wa Gitarama mu mwaka wa 2000. Ubwo Minisitiri Nyandwi yari uw’Ubutegetsi bw’igihugu agirango ni Nyandwi umwinjije muri Politiki kuko we yari asanzwe akora mu mirimo yo gutunganya ibishanga.
Ngo uwo munsi yahamagaye Nyandwi amubaza ibyo amukoze amujayana muri politiki, maze Nyandwi amubwira ko atari we wabikoze ariko amubwira ko nadahubuka ndetse agatega amatwi buri wese umugana bazabishobora.
Mu ntangiriro z’Ukwakira nibwo Perezida Kagame yavugururaga Guverinoma maze agira Nsengiyumva Fulgence, Umunyamabanga wa Leta muri Minisitiri y’Ubuhinzi n’Ubworozi maze aba umwe mu bagize Guverinoma.
Avuga ko yabimenye yagiye ari mu kazi ku Gisenyi maze nyuma yo kubibwira umugore we uwa kabiri yabibwiye akaba ari Nyandwi. Ngo Nyandwi abyumvise yarasetse cyane aramubwira ati “Ese sha ubundi wari uziko bakwibagiwe, ngwino ukore akazi”.
Nsengiyumva ngo yahise amusaba kuzaza bakabonana ariko baza guhurira mu irahira maze amubwira ko yishimiye ko inshuti ye yagizwe Minisitiri.Nibwo Minisitiri mushya Nsengiyumva yahise amubwira ko ashaka kumugira inama ku bintu birimo nuko umuntu akwiye kwitwara mu nama y’Abaminisitiri.
Ati “Umuntu afata ijambo ate, yitwara ate..Ati oya, arambwira ngo uzabanze ujye mu nama ya mbere, nirangira uzaze nzakugira inama”.
Nsengiyumva yarahiye ku itariki 06 Ukwakira 2016, maze inama y’Abaminisitiri ya mbere yagiyemo iba ku itariki 17 Ukwakira 2016.Ngo yagiye muri iyi nama ashakisha ibintu azaganira na Nyandwi bagombaga kubonana kuri iki cyumweru tariki ya 16 ariko ntibikunde kuko Nyandwi yitabye Imana kuwa 14 Ukwakira 2016.
Yagize ati “Ubwo rero murumva ko nanjye mbaye imfubyi, muby’ukuri nanjye ngomba kwikoca(Kwiyigisha), nta nama nzabona za Nyandwi ariko icyo navuga kuri we nuko twari dufitanye amateka maremare”.
Abandi bafashe ijambo barimo Depite Amiel Semahundo ndetse na Perezida w’Umutwe wa Sena bavuze ko yakundaga gusoma imishinga y’amategeko yitonze aho yajyaga inama zubaka ndetse akaba yari afitiye akamaro Komisiyo nyinshi kuko bamufataga nk’inararibonye.
Depite Nyandwi Joseph Desire apfuye afite imyaka 62, akaba yarayoboye Perefegitura ya Gitarama kuva muri 1994, aba Minisitiri w’Ubutegetsi bw’Igihugu (1999-2002) aho yavuye ajya guhagararira FPR Inkotanyi mu Inteko Ishinga Amategeko y’u Rwanda.
Depite Nyandwi yashakanye n’Uwizeyimana Julienne muri 1988 maze yitaba Imana muri 1996, Babyaranye abana batatu umwe yitaba Imana ariko akaba yaragiye arera n’abandi batandukanye.
@Eric Birori


text:
Ukuri mumuryango plz...
Umunsi umwe mu gihugu gishishikariza abantu kubyara abana benshi (hamwe ubyara bakaguhemba kubera ko bafite abaturage bake cyangwa bashaje/ population...
Friends, read This please! kandi Ntimugahubuke...
Hari umugore wari utunze imbwa nziza yari yaratojwe gusigara ku rugo ikarinda ibirimo byose harimo n'akana ke kitwaga ka Serge, ku buryo uwo...
Seka mugihe biri ngombwa ...!
Abagabo Batatu Bakoreye Umwami Amakosa, Ariko Ntiyahita Abica Abatuma Imbuto Mw'ishamba, Uwambere Azana Amacunga Umwami Aramubwirati"ayo Macunga...


text:
lun.
28
mars
2011
ISOMO RYA MBERE
Umuhanuzi Daniyeli (Dan 3, 25. 34-43 )
Azariya amaze kujugunywa mu itanura, 25yari ahagaze abumbura umunwa rwagati mu ndimi z’umuriro, asenga agira ati 34“Nyagasani, girira izina ryawe ureke guhora udutererana, kandi ntuvuguruze Isezerano ryawe. 35Witwambura ubuntu bwawe, ugirire urukundo wakunze Abrahamu incuti yawe, Izaki umugaragu wawe, na Yakobo intungane yawe, 36ari bo wasezeranyije kuzaha umuryango munini, ungana n’inyenyeri zo mu kirere, cyangwa umusenyi wo ku nkombe y’inyanja. 37Nyagasani, dore mu mahanga yose twahindutse ubusa busa, dore turasuzugurwa n’isi yose kubera ibyaha byacu. 38Ubu ntitukigira umutware, umuhanuzi cyangwa uwatuyobora, nta bitambo bitwikwa cyangwa ibindi bitambo, nta maturo cyangwa se ububani, nta n’ahantu hatunganye twaguturira ibitambo, 39kugira ngo turonke imbabazi zawe. Ariko nibura, Nyagasani, unyurwe n’umutima ubabaye kandi wicishije bugufi 40nk’ibitambo bitwikwa bya za rugeyo n’ibimasa, ibibihumbi n’ibihumbagiza by’abana b’intama b’imishishe. Ibyo nibibe uyu munsi igitambo cyacu imbere yawe, maze kigushimishe tubone kugukurikira byuzuye, kuko abakwiringira batazakorwa n’ikimwaro. 41Twiyemeje uyu munsi kugukurikira n’umutima n’umutima wacu wose, kukubaha no gushakashaka uruhanga rwawe. 42Dukirishe ibikorwa byawe by’agatangaza Nyagasani, maze uheshe izina ryawe ikuzo.”
ZABURI (Zab 25 (24), 4-5ab, 6-7, 8-9, 10.14)
Inyik/ Uhoraho, ibuka ineza yawe n’urukundo rwawe.
Uhoraho, menyesha inzira zawe,
untoze kugenda mu tuyira twawe.
Nyobora mu kuri kwawe kandi ujye umbwiriza,
kuko ari wowe Mana nkesha umukiro wose.
Uhoraho, ibuka ineza n’urukundo wagaragaje kuva kera na kare.
Ntiwite ku byaha n’amafuti nakoze nkiri muto,
ahubwo unyiteho ukurikije impuhwe zawe,
ugirire ubuntu bwawe, Uhoraho.
Uhoraho agwa neza kandi ni indakemwa,
ni cyo gituma abanyabyaha abagarura mu nzira nziza.
Abiyoroshya abaganisha ku butungane,
abacisha make akabatoza kunyura mu nzira ye.
Amayira yose y’Uhoraho ni urukundo n’ubudahemuka,
Akabigirira abakomera ku isezerano rye no ku mategeko ye.
Ibanga ry’Uhoraho ribwirwa abamutinya,
maze akabamenyesha isezerano rye.
IBANGONDIRIMBO RIBANZIRIZA IVANJILI (Yow 2,12-13)
Uragasingizwa Nyagasani,
Uharirwe icyubahiro, ububasha n’ubuhangange.
Uhoraho aravuze ati
“Nimungarukire n’umutima wanyu wose :
kuko ngwa neza nkanagira impuhwe.”
Uragasingizwa Nyagasani,
Uharirwe icyubahiro, ububasha n’ubuhangange.
IVANJILI
+ Matayo (Mt 18, 21-35)
Muri icyo gihe, 21Petero yegera Yezu aramubaza ati: «Nyagasani, uwo tuva inda imwe nancumuraho nzamubabarire kangahe? Nzageza ku ncuro ndwi ? » 22Yezu aramusubiza ati «Sinkubwiye kugeza kuri karindwi, ahubwo kuri mirongo irindwi karindwi.
23“Nuko rero, Ingoma y’ijuru imeze nk’umwami washatse ko abagaragu be bamumurikira ibintu bye. 24Atangiye kumurikisha, bamuzanira umwe wari umurimo amatalenta ibihumbi cumi. 25Uwo muntu abuze icyo yishyura, shebuja ategeka ko bamugura, we n’umugore n’abana be n’ibye byose, bityo akaba yishyuye umwenda we. 26Nuko umugaragu arapfukama, arunama avuga ati ‘Nyorohera nzakwishyura byose.’ 27Shebuja agize impuhwe, aramurekura kandi amurekera uwo mwenda we. 28Uwo mugaragu akivaho, ahura n’umwe muri bagenzi be wari umurimo umwenda w’amadenari ijana, amufata mu muhogo aramuniga, ati ‘Ishyura ibyo undimo byose.’ 29Nuko mugenzi we amupfukama imbere, aramwinginga ati ‘Nyorohera nzakwishyura’. 30Ariko undi ntiyabyemera, ahubwo aragenda amuroha mu nzu y’imbohe, kugeza igihe yishyuriye umwenda we. 31Bagenzi be babibonye birabarakaza cyane; ni ko kujya kubwira shebuja ibyabaye byose. 32Nuko shebuja aramutumiza, aramubwira ati ‘Wa mugaragu mubi we, nakurekeye umwenda wawe wose kuko unyinginze; 33wowe se ntiwagombaga kugirira mugenzi wawe impuhwe nk’uko nazikugiriye?’ 34Shebuja ararakara, amugabiza abamubabaza kugeza igihe yishyuriye umwenda we wose. 35Nguko uko Data wo mu ijuru azabagirira, nimutababarira bagenzi banyu mubikuye ku mutima.”


text:
Abaganga cyangwa abajyanama b’ubuzima, bajya bashishikariza abantu gufata ibinyobwa byongera imbaraga, n’ubwo bifite uwo mumaro, ntibibibuza kugira n’ingaruka.
Amakuru yashyizwe ku mugaragaro n’urubuga rwa interineti rwa journaldesfemmes.com arerekana ko ibyo binyobwa biba byiganjemo ikawa, icyitwa Red Bull n’ibindi bifasha umuntu kumva afite imbaraga ariko hari indwara zigenda zigera ku muntu bitewe na byo nk’izifata umutima, mu mutwe, cyane cyane mu buryo bw'imitekerereze.
Izo ndwara ni nko kwiyongera k’umuvuduko w’amaraso, kuribwa mu gatuza, kubura ibitotsi, ubwoba, kubura umutuzo n’izindi. Ibyo ahanini biterwa n’uko umuntu yabigize akamenyero, kandi bikagera cyane cyane ku rubyiruko n’abandi bantu bakora imirimo asaba imbaraga, n’abagore bonsa.
Ku bagore bonsa banywa ibitera imbaraga bahura n’ikibazo cyo kubura amashereka, cyane cyane iyo babifashe inshuro ziri hagati ya 4 na 5 mu cyumweru.
Kugira ngo umuntu yirinde izo ngaruka aba akwiye kutanywa ibyiganjemo ikawa, byaba kenshi ntibirenze inshuro 3 mu cyumweru.
Indwara ziterwa n’ibinyobwa byongera imbaraga
Abaganga cyangwa abajyanama b’ubuzima, bajya bashishikariza abantu gufata ibinyobwa byongera imbaraga, n’ubwo bifite uwo mumaro, ntibibibuza kugira n’ingaruka.


text:
Urutare rwa Kamegeri, ruherereye mu karere ka Ruhango mu murenge wa Ruhango munsi y’umuhanda uri hagati y’umujyi wa Ruhango n’ahahoze ibiro bya Komini Kigoma. Uru tutare ruri mu byiza nyaburanga benshi bakunda gusura bakihera ijisho, rufite amateka akwiye kubera benshi isomo mu buzima bwabo bwa buri munsi nk’uko bigaragara muri iyi nkuru Ikinyamakuru Ukwezi.com cyabateguriye.
Uru rutare rwitiriwe umugabo witwaga Kamegeri, akaba yararuboneyeho akaga yashakaga kugushamo abandi, bihita biba aka ya mvugo y’umugani nyarwanda bagira bati: "Urucira mukaso rugatwara nyoko". Hari ibitabo bimwe bigaruka kuri aya mateka, aho usanga bamwita "Kagemeri" ariko izina nyaryo ni Kamegeri.
Kamegeri uyu yari umutware ku ngoma y’umwami Mibambwe II Sekarongoro II Gisanura, ahagana mu mwaka w’1672. Kamegeri yitiriwe uru rutare, nyuma y’uko barumutwikiyeho, ibyo bikaba byarabayeho ku itegeko ry’umwami Mibambwe II Sekarongoro II Gisanura, ibi akaba yarabyifuje nyuma y’aho Kamegeri yari yabwiye umwami ko abazajya bagira nabi bazajya barujugunywaho rumaze gucanirwa.
Uyu mwami Mibambwe II Sekarongoro II Gisanura, yari azwiho ubwitonzi, kugira ubuntu, guha amata abakene begereye ibwami no kwanga akarengane. Ibyo byatumye bamuhimba igisingizo bamwita “Rugabishabirenge” kuko yatangaga atitangiye itama. Yari azwiho kandi kuba umucamanza utabera kandi wangaga ko hatangwa ibihano bidakwiye umuntu.
Umunsi umwe, Mibambwe II Sekarongoro II Gisanura, yabajije abatware be igihano gisumba ibindi bumva umuntu mubi cyane mu gihugu yajya ahabwa , buri wese muri abo batware agenda avuga icye. Umwami yumvise hari abatware bifuriza rubanda ibihano birimo ubugome, maze asanze bikabije buri wese amuhanisha icyo yagiye avuga.
Umutware witwaga Kamegeri, we yari yavuze ko igihano cyiza ari ugusambura inzu ziri hafi aho, bagacaniriza urutare iyo sakamburiro kugeza aho urutare rutukura, noneho umuntu w’umugome bakarumushyiraho agashirira. Umwami nyuma yo gutekereza kuri icyo gihano, yasanze nta muntu mubi (w’umugome) kurusha Kamegeri. Nuko aca iteka ko uwo Kamegeri bamuhanisha icyo gihano kibi yahimbiye abandi, noneho baramuboha bamujugunya ari muzima ku rutare bacaniriye rwatukuye nk’uko yabyifurizaga abandi.
Burya koko ngo umwami ntiyica, hica abamuhuza na rubanda kandi nabo ari rubanda! Mu buzima busanzwe, hari ubwo abantu usanga bifuriza abandi ibibi nk’uko Kamegeri yabikoze, ibyo bikaba byabatera kugambanira abandi, kubateranya ku bayobozi cyangwa abandi babakuriye, bakifuza ko ikibi cyaba ku bandi. Ibi ariko abateye batyo bakwiye kubyitondera, bakamenya ko hari ubwo ikibi wifuriza abandi nawe gishobora kukugeraho.
Ku bemera Imana, kwifuriza abandi ibibi bikuzanira umuvumo ariko kwifuza ko na mugenzi wawe yagira umugisha akagira amahoro n’iterambere, ibyo ubwabyo ni byiza kuri wowe kuko bikuzanira imigisha. Ntabwo kugirira ishyari umuntu ku bw’umugisha afite bizatuma umugisha we uba uwawe, ahubwo bishobora kuzakwambura n’umugisha wowe wari wisanganiwe.


text:
Oct 15, 2015 Nicodeme Nzahoyankuye Amakorali 0
Rene Patrick umuyobozi wa Tehillah DPM yabwiye itangazamakuru ko uyu mugoroba wo kuramya no guhimbaza Imana wahawe izina rya The Overflow bisobanuye Isenderezwa, bakaba bagiye gukora igitaramo nk’iki ku ncuro ya kabiri aho bazaba bari gusenga Umwami Imana ngo izabagenderere itembeshe imigezi yayo isendere muri buri wese uzahagera. Rene Patrick yagize ati:
Mu buryo bw’imiririmbire ndetse n’umuziki twagendeye mu ijambo riri muri Zaburi 33:3 ari naryo jambo Tehillah igenderaho ngo turirimbire Uwiteka indirimbo nshya, ducurangishe ubwenge(Skills) akaba ari muri urwo rwego indirimbo zizakoreshwa zizaba ziryoheye amatwi kuko Imana ikwiye ibyiza birenze ibindi twabasha kuyiha tukaba turi gukora uko dushoboye kose ngo bizabe biryoshye. Kubw’ubuntu bw’Imana, twizeye kuzagira ibihe byiza mu buryo bwo gusabana n’Imana.
Bamwe mu baririmbyi bagize Tehillah Dawn Platform and Ministries
Muri iki gitaramo “Tehillah Prophetic Evening” cyo kuri iki cyumweru tariki ya 18 Ukwakira 2015, mu nsanganyamatsiko yiswe The Overflow hazaha bari abahanzi batandukanye barimo Aime Uwimana, Luc Buntu, Zion Boys, Ssali, Brenda Indekwe n’abandi.
Tehillah Dawn Platform and Ministries ni urubuga rumaze umwaka n’amezi asaga icumi mu ntego yo gushyigikira abaririmbyi baturuka mu matorero atandukanye mu kububakira umurimo w’uburirimbyi ku ndangagaciro ziranga umukozi w’Imana no kubungura ubumenyi mu bijyanye no kuririmba ndetse akaba ari n’itsinda riramya rikanahimbaza Imana.
Hano ni mu gitaramo Tehillah DPM yakoze umwaka ushize kuri Women Foundation Ministries
happy wheels
Jan 22, 2017 0Share this on WhatsApp Mu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsApp Nyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Igisubizo: Biracyari iyobera uburyo abantu bo mu gitabo cy’Intangiriro babagaho imyaka myinshi cyane. Hari impaka nyinshi kuri iyi ngingo, hagati y’abahanga muri Bibiliya. Urugero, mu Intangiriro 5 tuhasoma urubyaro rwa Adamu rwakomotsemo Mesiya, benshi bafata nk’aho rwubahaga Imana.
Bamwe bakeka ko Imana yahaye uru rubyaro umugisha udasanzwe kubera kuyubaha no gukiranuka kwarwo. Nubwo ibi bishoboka, ntaho Bibiliya ivuga aho Imana yahaye umugisha wo kubaho ubuzima burebure abavugwa mu Intangiriro 5. Ikindi kandi, uretse Enoki nta wundi Bibiliya ivuga ko yari umukiranutsi muri abo. Nuko rero, birashoboka ko abantu bose b’icyo gihe babagaho imyaka myinshi. Hari impamvu nyinshi zishobora kuba zarabiteraga.
Itangiriro 1:6-7 havuga amazi yari hejuru y’isanzure, ni ukuvuga ko hari ikiyaga cyari kibumbye isi. Bene ayo mazi yari kuba ayungurura imirasire myinshi itari myiza itugeraho ubu. Bigaragara ko imibereho rero yari kuba ari myiza. Itangiriro 7:11 hatubwira ko umwuzure w’igihe cya Nowa utangira, ayo mazi yari hejuru y’isanzure yagomorewe ku butaka, bikaba byarahinduye iyo mibereho myiza yatangaga. Kandi koko, gereranya imyaka yo kubaho kw’aba mbere y’umwuzure (Itangiriro 5:1-32) n’aba nyuma yawo (Itangiriro 11:10-32): nyuma y’umwuzure, imyaka yo kubaho yaragabanutse bidasanzwe.
Ikindi twakwibuka nuko nyuma y’imbyaro nke zakurikiye Adamu, abantu bari baratangiye kugira inenge muri gakondo y’amaraso. Adamu na Eva baremwe batagira inenge. Ibyari byo byose baremanywe kutarwara. Ababakomotseho bagombye kuba baragize kuri uwo murage, ariko mu buryo butuzuye. Nyuma yo gucumura, uwo murage w’ubuziranenge wagiye uyoyoka, abantu batangira kugenda barwaragurika. Ibi bikaba byaranateye gusaza kwihuse.
Gotquestions.org


text:
Abaroma 7
Uko amategeko atwara umuntu akiriho
1.Mbese bene Data muzi amategeko, ntimuzi yuko amategeko atwara umuntu gusa akiriho? 2.Ni cyo gituma amategeko ahambira umugore ku mugabo we akiriho, ariko iyo umugabo amaze gupfa, umugore aba ahambuwe ku mategeko yumugabo we. 3.Nuko rero, ni cyo gituma iyo umugabo we akiriho, niba abaye uwundi mugabo yitwa umusambanyikazi, ariko iyo umugabo we apfuye, ntaba agitegekwa nayo mategeko, ni cyo gituma ataba umusambanyikazi naho yacyurwa nundi mugabo. 4.Nuko rero bene Data, ni ko namwe mwapfuye ku mategeko ku bwumubiri wa Kristo, kugira ngo mubone uko muba abundi ari we wa wundi wazutse, mubone no kwerera Imana imbuto. 5.Ubwo twari tukiri abantu ba kamere, irari ryibibi ryabyukijwe namategeko ryakoreraga mu ngingo zacu, kugira ngo ryere imbuto zurupfu. 6.Ariko noneho ntitugitwarwa namategeko, kuko twapfuye ku mategeko yari atuboshye. Ni cyo gituma turi imbata mu bubata bushya bwUmwuka, butari bwa bundi bwa kera bwinyuguti. 7.Nuko rero tuvuge iki? Amategeko ni icyaha? Ntibikabeho! Icyakora simba naramenye icyaha iyo ntakimenyeshwa namategeko, kuko ntaba naramenye kwifuza iyaba amategeko atavuze ngo Ntukifuze. 8.Ariko icyaha kibonye akito mu mategeko ni ko gukorera muri jye kwifuza kose, kuko aho amategeko atari icyaha kiba gipfuye. 9.Nanjye kera nari muzima ntafite amategeko, maze itegeko rije icyaha kirahembuka mperako ndapfa. 10.Nuko iryo tegeko ryagenewe kuzana ubugingo mbona rinzanira urupfu, 11.kuko icyaha kibonye ako kito mu mategeko, kiranyoshya kirayanyicisha. 12.Noneho amategeko ni ayera, ndetse nitegeko ryose ni iryera, rirakiranuka kandi ni ryiza. 13.Mbese none icyo cyiza cyampindukiye urupfu? Ntibikabeho! Ahubwo icyaha ni cyo cyaruhindutse, kugira ngo kigaragare ko ari icyaha koko, kuko cyakoresheje icyiza kunzanira urupfu ngo amategeko agaragaze uburyo icyaha ari kibi bikabije.
Intambara yumutima uhana na kamere yibyaha
14.Tuzi yuko amategeko ari ayumwuka, ariko jyewe ndi uwa kamere ndetse naguriwe gutegekwa nibyaha. 15.Sinzi ibyo nkora kuko ibyo nshaka atari byo nkora, ahubwo ibyo nanga akaba ari byo nkora. 16.Ariko ubwo nkora ibyo ndashaka, nemera ko amategeko ari meza. 17.Nuko rero noneho si jye uba nkibikora, ahubwo ni icyaha kimbamo. 18.Nzi yuko muri jye, ibyo ni ukuvuga muri kamere yanjye, nta cyiza kimbamo, kuko mpora nifuza gukora icyiza ariko kugikora nta ko, 19.kuko icyiza nshaka atari cyo nkora, ahubwo ikibi nanga akaba ari cyo nkora. 20.Ariko ubwo nkora ibyo nanga si jye uba nkibikora, ahubwo ni icyaha kimbamo. 21.Nuko rero mbona yuko amategeko anyifuriza gukora ibyiza, nyamara ibibi bikaba ari byo bintanga imbere. 22.Nishimira amategeko yImana mu mutima wanjye, 23.ariko mbona irindi tegeko ryo mu ngingo zanjye, rirwanya itegeko ryibyaha ryo mu ngingo zanjye. 24.Yemwe, mbonye ishyano! Ni nde wankiza uyu mubiri untera urupfu? 25.Imana ishimwe! Kuko izajya inkiza ku bwa Yesu Kristo Umwami wacu. Nuko jyewe mu mutima wanjye ndi imbata yamategeko yImana, ariko muri kamere ndi imbata yamategeko yibyaha.
Uri gusoma Abaroma igice cya:


text:
Abaturage benshi barimo n’abatazi uko izo mashini zigura cyangwa ibiciro byo kuzikodesha, ngo iyo bazibonye n’akazi zikora, bahita batekereza ko zihenze batanazishoboza mu gihe ngo bishyize hamwe byaborohera.
Hagati mu cyumweru dosoza, abakozi b’ikigo RAB beretse abahinga mu gishanga cya Ruvungirana kiri hagati y’imirenge ya Rusatira, Ruhashya (muri Huye) na Save (muri Gisagara) uburyo bwo guhinga hifashishijwe imashini no kuhira hifashishijwe ikoranabuhanga.
Bamwe mu baturage bitabiriye iki gikorwa, bo bakavuga ko ari byiza ariko kubyigezaho bigoye.
Karamage Dismas w’i Muhororo mu Murenge wa Ruhashya, yitegereza utumashini tumisha amazi ku ruhande rumwe, yahindukira akareba aho imashini zihinga zinasanza, ati “Barabitwereka tubirebe dutahe, ariko twe ntitwabyigezaho kuko bihenze.”
Niyomugabo Thaddée yunze mu rye, agira ati “Biragaragara ko ari ibintu byiza cyane, ariko nkatwe b’abaturage kubishyikira biragoye.”
Ikibazo cy’imyumvire ngo gishobora kuba kiri ku isonga mu bituma abaturage batifashisha uburyo bugezweho bwo guhinga, kuko abenshi ngo bavuga ko izo mashini zihenda ariko batazi ibiciro byazo nta n’ubushake bwo kubimenya bafite.
Karamage utazi uko ibiciro byazo bihagaze akaba atarigera anabibaza, ati “Ubirebye, ukareba n’uko ibiciro byifashe ku isoko, ntiwabura kuvuga ko byo bihenze kurusha.”
Niyomugabo na we, ati “Njyewe nkurikije uko biri, ndabona bishobora kuba bihenze.”
Taremwa John Bosco ushinzwe gahunda yo kuhira muri RAB, avuga ko abantu bahuje imbaraga, kugera kuri iri koranabuhanga bitabagora.
Ati “Abantu baturanye biyegeranyije, ibihumbi 150Frw bishobora kubagurira ibikoresho byo kuhira imirima yabo ku buso buringaniye [butagera kuri ha 10].”
Akomeza agira ati “Imashini zo kurima no gusanza zikodeshwa amafaranga ibihumbi 50Frw kuri hegitari, umuhinzi akanigurira amavuta yo kuzikoresha (lisansi). Ibihumbi 20Frw mu kurima n’ibihumbi 15FRw mu gusanza. Nyamara abahingisha amaboko batwara ibihumbi birenze 100Frw.”
Anavuga ko guhinga n’imashini bituma ubutaka bubasha kubika amazi kuko yo icukura kurusha amasuka y’abantu, bityo umusaruro ukiyongera.
Ati “Abadakoresha ikoranabuhanga, kuri hegitari beza toni eshatu aho kubonamo umunani cyangwa icumi. Ku bigori, akenshi ni toni ebyiri aho kweza esheshatu cyangwa umunani. Kuri soya n’ibishyimbo, ni toni imwe aho kubona enye kugera kuri esheshatu.”
Taremwa avuga ko uhinze akoresheje ikoranabuhanga, agaruza vuba amafaranga aba yatanze kandi akanunguka.
Ibitekerezo ( 3 )
Ibihumbi 150 ntago bishoboka ko byagura ibikoresho byo kuhira. Moteur ubwayo igura 350,000 RWF, Pompe ikagura RWF 1000/M, Utwuma two ni akayabo... I guess ko ushyizeho na nkunganire yishyurira umuhinzi 50% ya total, igiciro cyose ntago gishobora kujya munzi ya 700,000RWF Kuri hectare imwe. Naho ibya 150,000RWF... Najye mundangire aho babigurira kuko ayo makuru mvuga nayakuye kuri RAB.
ntureba ahubwo ibi nibyo bikenewe kugeza muburyo bwo kwihaza urumba niba guhinga 1 ha bitarenza 100,000rwf kd bigakorwa vuba ibi byatanga ikizere pe ahubwo inama natanga leta nibishishikarize abaturage bose
Question: ese ko murwanda tuziko hagizwe nimisozi nandetse ahantu harumbuka cyne hakaba hacuramye izo machine zahakora
Mwiriwe? imashini zo gukodesha ziboneka he? cyangwa muduhe contact


text:
Bimwe mu biranga ba Donata
Donata ni umuntu wiyegereza abandi mu gihe afite ibibazo, akagerageza gushaka ikintu cyamuhuza kugira ngo abyiyibagize.
Iyo ari mu bibazo usanga aribwo yiyegereje abantu cyane kurenza iyo ari mu bihe byiza.
Donata ni umuntu usanga atuje, udasamara ariko kandi wikunda, ushobora no kugaragaza agasuzuguro rimwe na rimwe.
Ni umuntu udapfa kwemera, muri we ahorana gushidikanya no gushaka guhinyuza ngo arebe ko ibyo abwiwe aribyo.
Mu ishuri aba ari umuhanga ariko ntakunda gusobanurira abandi mu gihe cy’amasomo, kubera kwikunda cyane usanga akora gahunda ze wenyine.
Iyo hari icyo agukeneyeho akwikundishaho cyane ariko iyo birangiye ntiwongera kumubona.


text:
Byagarutsweho kuri uyu wa 23 Kanama 2016, ubwo Ubuyobozi bw’Akarere ka Burera bufatanyije n’ingabo na Polisi muri ako karere, bwaganiraga n’abatwara abagenzi kuri moto, ku magare ndetse no mu modoka, babakangurira kurwanya iboyobyabwenge biteza umutekano muke.
Muri ibyo biganiro, hagaragajwe ko moto n’ibindi binyabiziga biza ku isonga mu kwikorera ibiyobyabwenge bituruka muri Uganda, birimo kanyanga n’izindi nzoga ziza mu mashashi, bikajya gucuruzwa hirya no hino mu Rwanda.
Izo moto ngo zitunda ibyo biyobyabwenge zibikuye ku Mupaka wa Cyanika, uhuza u Rwanda na Uganda, zikanyura mu muhanda Cyanika-Musanze. Zigenda cyane cyane mu masaha y’ijoro, zigendera ku muvuduko uri hejuru.
Bamwe mu bamotari bakorera hafi y’umupaka wa Cyanika, bashinjwa kuba ari bo bikorera ibyo biyobyabwenge bakanashinjwa kudatanga amakuru byibitse ngo ababyikorera bafatwe n’abashinzwe umutekano.
Abamotari bakorera muri ako gace bo bavuga ko moto zikunze kwikorera ibiyobyabwenge, zikanyura muri uwo muhanda, ari izikorera mu Mujyi wa Musanze na Rubavu.
Nduhungirehe Augustin, uyoboye abamotari bakorera muri Santere ya Kidaho, avuga ko muri bo na ho harimo abatari inyangamugayo, bishora mu biyobyabwenge.
Cyakora ngo bakora ibishoboka byose bagatanga amakuru ku buryo hari moto zifatwa zikoreye ibiyobyabwenge, nubwo ngo atazi neza umubare w’izimaze gufatwa.
Agira ati “Ntabwo twavuga ngo turafata moto ariko mu buryo bwo kugira ngo duhanahane amakuru tuba twafashe amapuraki, twayababwira (abashinzwe umutekano) rimwe bakayasanga ku iseta aho akorera bakayafata kugira ngo turebe ko biriya bintu byarushaho kugabanuka.”
Umuyobozi w’Akarere ka Burera, Uwambajemariya Florence, asaba abamotari gukomeza gutanga amakuru kugira ngo abatwara ibiyobyabwenge kuri moto, no ku bindi binyabiziga, bacike intege maze babivemo burundu.
Moto ifashwe yikoreye ibiyobyabwenge, nyirayo arafatwa agahanwa hakurikijwe amategeko, kanyanga ikamenwa, moto ikazatezwa cyamunara.


text:
Igisubizo: Gukura mu Mwuka ni ukugenda urushaho gusa na Yesu Kristo. Iyo twizeye Yesu Kristo, Mwuka Wera atangira umurimo wo kuduhindura ngo duse nawe. Gukura mu Mwuka bisobanurwa neza muri 2 Petero 1:3-8, aho tubwirwa ko binyuze mu mbaraga z’Imana, twagabiwe “ibintu byose” bizana ubugingo no kūbaha Imana; akaba ari yo ntego yo gukura mu Mwuka. Wibuke ko “kumumenya neza” ari byo biduhesha byose dukeneye. Tumumenyera mu Ijambo rye, ryo yaduhaye ngo ridufashe gukura no gukomera.
Hari intonde 2 muri Abagalatiya 5:19-23. Imirongo 19-21 irimo urutonde “rw’imirimo ya kamere”. Ibi ni ibintu rwose byari bigize ubuzima bwacu mbere yuko twakira Yesu nk’umukiza wacu. Tugomba kwihana imirimo ya kamere, tukayisabira imbabazi, hanyuma tugasaba ko Imana idufasha kuyireka. Uko tugenda dukura mu Mwuka, iyo mirimo ya kamere igenda iyoyoka mu myitwarire n’ubuzima bwacu. Urutonde rwa kabiri dusanga mu mirongo 22-23 ni “imbuto z’Umwuka”. Ibyo nibyo bigomba kuranga ubuzima bwacu ubu ubwo twakijijwe. Gukura mu Mwuka bigaragazwa no kwiyongera kw’izo mbuto z’Umwuka mu buzima bw’umukristo.
Gukura mu Mwuka bihita bitangira iyo twakiriye agakiza. Mwuka Wera ahita aduturamo (Yohana 14:16-17). Duhita tuba ibiremwa bishya muri Kristo (2 Abakorinto 5:17). Kamere y’icyaha twari dusangwanywe igatangira kugenda isimburwa na kamere ya Kristo (Abaroma 6-7). Gukura mu mwuka bikomeza ubuzima bwose, kandi biterwa cyane no kwiga no gukurikiza ijambo ry’Imana (2 Timoteyo 3:16-17), no kugendera mu Mwuka (Abagalatiya 5:15-26).
Niba dushaka gukura mu Mwuka, tugomba gusenga dusaba Imana ko iduhishurira ibyo yifuza ko guhindukamo. Twanayisaba kutwongerera ukwizera no kuyimenya. Imana ishaka ko dukura mu Mwuka, niyo mpamvu yaduhaye byose dukeneye ngo dukure mu Mwuka.
Hamwe na Mwuka Wera, dushobora kunesha icyaha, tukagenda duhinduka dusa n’umukiza wacu, Umwami Yesu Kristo.


text:
Akagari ka Karama gaherereye mu Murenge wa Nyamabuye mu Karere ka Muhanga, kakaba gafite abatishoboye 1200 batabasha kwibonera amafaranga y’ubwisungane mu kwivuza (MUSA).
Mu rwego rwo kurwanya ubu bukene, abishoboye bo muri aka kagari biyemeje kuremera abo batishoboye bose babatangira amafaranga y’ubwisungane mu kwivuza, icyo bise (kubyara muri batisimu).
Ku ikubitiro, abishoboye bo mu Kagari ka Remera, bavuga ko babyaye muri batisimu abantu 242, igikorwa kikaba gikomeje kugeza igihe abatishoboye bose bazaba batangiwe MUSA.
Bamwe mu baturage bavuga ko kubyarana muri batisimu bizatuma abishoboye n’abakene basabana kandi abakene bagatinyuka gukora bakiteza imbere.
Uwitwa Uwamariya Josephine avuga ko Akagari ka Remera gafite igice kinini kiri ku Mujyi wa Muhanga ku buryo kanatuwemo n’abishoboye benshi, bityo ngo kubabyara muri batisimu byatuma akagari kabo karushaho gutera imbere.
Agira ati “Nta yindi nkunga iturutse hanze, ubwacu turaremerana bituma na ba bandi birirwa bakorera abakire babona ko batari abagaragu babo ahubwo ari abavandimwe”.
Dushiminana Alexis, wo mu Kagari ka Remera, avuga ko kuremera abatishoboye bizarwanya ubukene n’ubujura kuko wasangaga hari abiba kubera kubura ubushobozi.
Agira ati “Umukene na we abonye ubufasha bizamurinda kwigunga cyangwa kwiba abaturanyi kuko babahaye ku neza”.
Umuyobozi w’Akarere ka Muhanga, Uwamariya Beatrice, avuga ko urugero rwiza rw’umukire ari uguha n’abatishoboye kuko abakire batakwibana bo nyine.
Agira ati “Intore yimana indi ntugatume mugenzi wawe abura ikintu kandi ugifite, abagize icyo batanga ntabwo ari ba Mirenge ahubwo ni uko iyo ibiganza byawe byose byuzuyemo ibintu kandi ukeneye kubyongera usabwa kugira ibyo ukuramo nta buguru cyangwa ingingimira”.
Kubyara muri batisimu kandi ngo si uburyo bwo korora ubunebwe kuko ari umugambi ugamije kugira ubuzima bwiza kandi abaturage bakigira ku bandi gukora ibyiza no kwikura mu bukene.


text:
Arashakisha umubyeyi we wamusize afite amezi ane
Ndayisenga Elissa w’imyaka 18 y’amavuko yaje mu Karere ka Bugesera mu Murenge wa Gashora ashakisha se watandukanye na nyina agifite amezi ane.
Ubusanzwe Ndayisenga aba mu Mudugudu wa Karambo mu Kagari ka Rugendabari mu Murenge wa Mukarange mu Karere ka Kayonza.
Agira ati “ Mama yatandukanye na data mu mwaka wa 1998 mfite amezi ane, hanyuma mama aza kwitaba Imana mfite imyaka ine nsigara mbana n’abo mu muryango wo kwa mama. Amakuru nagiye mpabwa ni uko bambwiye ko papa yitwa Nsabimana Valens kandi ko aba mu Bugesera mu Murenge wa Gashora akaba ari yo mpamvu naje kumushaka”.
Ndayisenga yegereye Ubuyobozi bw’Umurenge wa Gashora kugira ngo bumufashe kumushaka ariko bukaba na bwo butamubonye.
Gusa, Umunyamabanga Nshingwabikorwa w’Umurenge wa Gashora, Innocent Mushenyi, yamwijeje ko bagiye kumufasha bagakomeza kumushakisha.
Yagize ati “Tugiye gukomeza gushakisha mu tugari twose ndetse n’imirenge no mu midugudu kuko umwana yadusigiye numero ze za terefone, nitumubona tuzahita tubahuza nta kabuza”.
Nubwo bamurangiye ko se Nsabimana Valens aba mu Murenge wa Gashora, ariko ngo si ho ashakira gusa, kuko arasaba uwaba amuzi ko na we yabahuza kuko yifuza kumumenya.
Ndayisenga akaba yegereye n’Ubuyobozi bwa Polisi mu Karere ka Bugesera kugira ngo na bwo bumufashe kumushaka.
Hagati aho, mu gihe uyu mwana agishakisha se, yabaye asubiye iwabo mu Karere ka Kayonza kuko avuga ko hari byinshi birimo kwangirika.
Ibitekerezo ( 1 )
Ababye bajye bagerageza kwereka abana babo imiryango. niyo bagira ibyo bapfa umwana nta ruhare aba abifitemo. abagore banga kwereka abana ba se ngo nuko babahemukiye baba bahemukira abana. abagabo nabo bajye basura abara abana nubwo baba bafite ibyo bapfuye nabo bababyaranye. bajye bareka kuba ababyeyi gito. Birababaje


text:
Iyi nkuru, irimo umusore wasiragijwe n’abo yise ibikona bakamutera kuzinukwa gukunda. Gusa ntibyatinze yugururirwa n’inyange, ariwe mugore we ubu, ava ku izima aca ukubiri no kuzinukwa yemera isezerano ry’uwo muhoza we.
Mu nkuru yabo bagira bati:
“Nyuma y’ibyumweru bitatu, nagiye ku kazi bisanzwe.Ngezeyo nasohoye ipikipiki nakoreshaga ngo njye mu misozi.Ngeze mu nzira nasanze nibagiwe ibyangombwa bya moto, ndakata nsubira ku kazi, mparika moto hanze ninjira mu biro kubifata.
Nsohotse natunguwe no kubona umukobwa uri kwireba mu ndorerwamo ya moto yange, ndamwegera, ambonera mu ndorerwamo nza arunamuka.
Yubuye amaso arandeba, ndebye amaso ye meza manini mbona ibishashi byuzuye mu maso yange n’ubwonko numva burahindukiye; gusa nihagararaho ngirana akaganiro gato nawe gakurikira:
Njyewe: Karibu mwageze kwa muganga. Murifuza iyihe serivisi ngo mbayobore?
We (aseka): Murakoze kuduha karibu gusa ntabwo nje kwivuza.
Njyewe: Okay, noneho mwampa akanya ngafata moto nkajya mu kazi.
We (ahita ayicaraho): Iyi moto se ko ari iy’ikigo cyacu, wowe ukaba utari umukozi wa hano, uyijyanye ute kandi mu kahe kazi?
Njyewe: Excuse me, ni iyanyu gute?
We (aseka): Njye ndi umukozi wa hano kandi wowe simpakuzi.
Njyewe: Uri umukozi wa hano gute? Kuva nahagera sindahakubona na rimwe,yewe sindumva banakuvuga!
We: Nsanzwe nkora hano, gusa mu minsi ishize bari baranyohereje ku bindi bitaro kuba nsimbuye umubyeyi wari mu kiruhuko cyo kubyara. So yaje nange mpita ngaruka, ubu sindaninjira mu ivuriro iriya moto muhuye ni umumotari wari unzanye (yibyiringira ijisho).
Njyewe: Nanjye maze ibyumweru bitatu hano, ndi umukozi mushya ushinzwe ubuzima no kubungabunga ibidukikije. Hagati aho nitwa Léon.
We: Ni byiza uwo mukozi twari tumukeneye. Nge nitwa Esther (amwenyura anagumya kubyiringira amaso), ndi umukozi w’ikigo cy’ubwisungane mu kwivuza.
Njyewe: Nishimiye kumenyana nawe. Nagufasha kukurebera akabazo ufite mu jisho?
We: Mwaba mumfashije kuko nirebaga mu ndorerwamo ngira ngo ngakuremo ariko byananiye. Birashoboka ko ari agasimba kagiyemo mva kuri moto.
Akimara kubinyemerera, nabikoze bwangu n’ubwuzu bwinshi, ngakuramo nifashishije akatsi gato nari nkuye mu busitani hafi aho.Mu kugakuramo turarebana, aransekera mbona ishinya ye y’umukara numva umusatsi umvuyeho.Nahise nibuka imvune nagize mu nkundo zabanje, nibuka ko kuba naraje gukora aho byabaye guhunga abakobwa, mpita mfata umwanzuro wo kudatindana nawe ngo atantwarira ubwenge kandi gahunda nk’izo narazivuyemo…”
Nyuma y’uko iyi nkuru yabo ibaye iya mbere, twarabegereye tugirana ikiganiro kirambuye, badusobanurira by’inshi ku rukundo rwabo ndetse bagira n’ubutumwa baha abakundana.
Amashusho y’ubuhamya bwabo
[email protected]
Twitter: @mazimpakajp


text: Mu kiganiro na Inyarwanda.com, Kitoko yavuze ko iyi ndirimbo ye nshya yise 'Amadaimoni' ivuga ku nkuru igaragaza ko hariho urukundo rukabije ndetse benshi bakaba baruzi aho umuntu urufite bamufata nk’ufite ibisazi dore ko hari n'igihe umwe ajya mu bitaro kubera kurwara uwo yakunze. Yagize ati “Indirimbo irimo inkuru igaragaza ko hariho urukundo rurenze, rukabije nta kindi ndakeka abantu benshi baruzi ko inkundo hari igihe zigufata abantu bakagira ngo ni ibisazi, ni ibyo nashatse kuvuga nta kindi.”


text:
Ubuyobozi bwa Ibuka mu karere ka Nyamasheke buravuga ko buhangayikishijwe bikomeye n’abarokotse Jenoside barenga 380 bafite uburwayi bukomeye magingo aya butarakira, bakaba basaba kuvurizwa mu bitaro bifite ubushobozi bwo kubitaho.
Ibuka ivuga ko abenshi muri abo badafite n’uwo baganyira buri munsi kuko basigaye bonyine, abandi ubukene bukabije buvanze n’ubwo bumuga bukabazahaza, bagahorana ihungabana ridakira.
Mu kiganiro n’Imvaho Nshya, umuyobozi wa Ibuka mu karere ka Nyamasheke Bagirishya JMV, yavuze ko iki ari ikibazo gikomeye cyane badashobora guceceka, kuko ngo urebye ububabare babamo, buri wese yabatabariza.
Yakomeje avuga ko ibitaro bya Bushenge na Kibogora bivurizamo babona bidafite ubushobozi buhagije bwo kubitaho, abenshi bakaba bagerageza kuvurwa neza iyo ari mu cyumweru cyahariwe ingabo, ‘Army week’ kandi na cyo ngo ntigihoraho.
Yagize ati:“Bagizweho ingaruka zikomeye cyane na Jenoside yakorewe abatutsi kuko bamwe bagiye batemwa, abandi bagaterwa amacumu, n’izindi ntwaro zakoreshejwe.
Kandi kuba na FPR Inkotanyi itarahise igera ino byatumye abicanyi badukora ibyo bashaka, hakaba n’abafite ibikomere bitagaragara inyuma, nk’abafashwe ku ngufu, aba bose bagakomeza kuribwa cyane uko bwije n’uko bukeye kandi abeNshi batanishoboye.
Tukaba dusaba FARG n’Akarere ka Nyamasheke, kudufasha gushaka uburyo bwo kubavuriza mu bitaro bikomeye cyane, cyane cyane nk’ibya Kanombe, bakabaha amafaranga y’urugendo n’uburyo bwo kubaho muri ibyo bitaro, kugira ngo bareke gukomeza kubabazwa gutyo.”
Ikindi avuga gikunze kubabaza aba barwayi ngo ni uko hari igihe babwira abaganga ibibazo byabo bikajya hanze kandi batabishakaga, bakizera cyane gusa Army-week kuko yo ibagirira ibanga nk’uko babishaka.
Anavuga ko igihe bavurirwa ahantu bafite ubwisanzure bwo kuvuga ibikomere byose bafite, hari n’ibyo bagaragaza baba bahishe na byo bikavurwa.
Abafite ibi bibazo bari mu mirenge yose, ariko hari n’ahari benshi cyane kuko nk’umurenge wa Shangi wonyine wihariye abagera kuri 50, bikaba bituma n’ihungabana no kurushaho kwiheba byiyongera muri bo kubera n’ubukene bukabije baba barimo.
Ubwo hibukwaga Jenoside yakorewe abatutsi mu murenge wa Shangi, muri aka karere, umuyobozi wako Kamari Aimé Fabien yavuze ko iki kibazo kitagombye kunanirana igihe habayeho ubufatanye, kuko ari inshingano zabo kwita ku warokotse Jenoside wese ufite ibibazo byihariye.
Yagize ati:“Si ngombwa gutegereza iki gihe ngo ibibazo nk’ibi bigaragazwe kuko ari inshingano yacu twese kwita ku barokotse Jenoside bafite ibibazo byihariye, mukaba mugomba kuza tukabiganiraho, bikanozwa bakavurwa neza, kuko ndahamya neza ko nubwo ubushobozi ahandi bwabura, tutabwishakamo ngo tububure ariko abantu bacu bakavurwa.”
qvxevmfvhlyTMOw 23 January
EdpFjdYUCcbbRJUUKx 19 January
yutapw 11 January
k2MQ2P grhcbdstmyoa, [url=http://sosqxomqmpzy.com/]sosqxomqmpzy[/url], [link=http://rmergitgdqtx.com/]rmergitgdqtx[/link], http://nekpzhiqttbp.com/
ermtLiJArXFnd 10 January
nazYPDGvyXklGEA 9 January
Barnypok 5 January
KnvpHqdQAnx 2 January
XAqWwMnTZYhOe December 2016
OgPKUvDJSsEEHxOZ December 2016
GgKEyzhnhpGeqcAFUoY December 2016
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
Ubuyobozi bw’Akarere ka Rusizi bwasabwe gukurikiranira hafi ikibazo cya zimwe mu nyubako zihurirwamo n’abantu benshi zashegeshwe n’umutingitito, nyamara magingo aya zikaba zigikorerwamo kandi (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Ibibazo duhura nibyo biba inzira tuboneramo Imana.
Twitondere ibitekerezo biba mu mitima yacu (Imigani.4:23) hanyuma tugumane ijambo ryayo mu mitima yacu.
Iyo tugeragejwe, hari igihe twihutira kwitotombera Imana, tukayirakarira twibaza impamvu yemeye ko bitugeraho. Nk’abakristu bashitse, tugomba kwirinda kugereka ku Mana imirimo ya satani. Imana ntabwo ari yo soko y’ikibazo. Iyo ibintu bimeze nabi, bidutume duhangana na satani! Tumurwanye, apana kurwanya Imana, kuko yo iri mu ruhande rwacu!
Kuko tuzi ko Imana ikora byo, kandi ikaba atari yo soko y’ibibazo byose, (Yesaye.54:15), twumve ko byaba ari ubujiji kuyihindukirira kandi itwipfuriza ibyiza ikaba inipfuza no kudufasha. Iyo duhuye n’ikibazo kitugoye, twibuke buri gihe ko hari igisubizo mu Mana, mw’ijambo ryayo!
Yakobo.1:3 – Ikigaragaza ko twizeye, nuko tugira kwihangana, ntiturekure, nubwo ikigeragezo cyatinda.
Dusobanukirwe ko ibiri mw’ijambo ry’Imana bishobora gukemura ibibazo byacu byose. Yesu, icyitegererezo cyacu cyiza, yasubizaga satani amugerageza ngo “ Haranditswe…”. Ni mureke dukurikize urwo rugero!
Yosuwa 1:8 – Gutekereza kw’ijambo ry’Imana, mu giheburayo, iryo jambo barivuga ku buryo risobanura ngo “guhora uvuga” ijambo ubudasiba. Tumere uko rero kandi duhore twiyibutsa amasezerano y’Imana: Zaburi 1:1-3; Abaroma 10:8-10
Twitondere cyane ibyo dutekereza, hanyuma tugumane ijambo ryayo mu mitima yacu.(Imigani 4:23)
Inyigisho ya Joel Spinks


text:
Urukwavu rubarirwa mumuryango w’inyamabere arinawo umuntu abarizwamo ,ni akanyamaswa gato gafite inkomoko yako Iburayi. Abapadiri bo mu gihe cya kera barworoye barukuye mu ishyamba barumenyereza kubana n’abantu kubera uruhu rwarwo ndetse n’inyama.
Urukwavu rw’ingore ku mezi atanu ruba rushobora kubyara. Zikunda kwima mu gihe cy’umuhindo. Aborozi bamwe bahitamo guhita bashyira urugabo hamwe n’urugore rukimara kubyara. Ibi bikagaragara nko gukabya ku ruhande rw’aborozi gushaka umusaruro batitaye kungaruka z’icyo gikorwa.
Urukwavu rwipfura amoya ahagana kunda yarwo iyo rugiye kubyara kugirango rurinde abana barwo imbeho kandi barushe ho kurindwa. Rubyara abana babarirwa hagati ya 7 n’u 8 aho rubatwikira mu moya nkuko twabibonye haruguru.
Utwana tw’urukwavu tuvuka nt’amenyo nta moya kumubiri wa two ndetse tutanabona kugera kuminsi 14 na 21 .
Umworozi ashyira urukwavu rw’ingabo mu kazu ka yo aho iba itandukanye n’urugore . Ingabo ihora yiteguye kubangurira igihe cyose ibonye urugore.
Urukwavu muri rusange rukunda abana barwo ariko ubwoba bw’imbwa,kubura amazi ,ibyokurya bishobora gutuma rurakara rukaba rwarya utwana twarwo!IUmworozi w’inkwavu agomba kwirinda ibirutera ubwoba ndetse n’ibindi byaruma ruhahamuka agerageza kurutwara buhoro buhoro.
Urukwavu rubyarira ku mezi 5 ruvutse!
Shyiraho Igitekerezo!
Subscribe to: Post Comments (Atom)


text:
Aba baturage babivuga bashingiye ku buryo Akarere kabo kagenda gasubira inyuma mu kwesa imihigo.
Mu mihigo ya 2013-2014 kari kabaye aka kabiri, muri 2015-2016 kaba aka 13 mu kwesa imihigo.
Niyonsenga utuye mu kagari ka Ruyenzi mu Murenge wa Runda, ahamya ko kugirango umuturage yibone cyane mu mihigo, bikwiye ko abayihiga bahera ku byifuzo bye.
Agira ati “Ibiterezo by’abaturage bikwiye gukusanywa uhereye hasi bigashyirwa hamwe, bagatoranyamo iby’ingenzi bikazamuka bikagera ku karere, akaba aribyo bishyirwa mu mihigo isinyirwa imbere y’umukuru w’igihugu”.
Niyonsenga ahamya ko iyo abaturage bagize uruhare mu kugena ibibakorerwa, bashyiramo imbaraga kugirango byanze bikunze bigerweho.
Abaturage b’aka karere bakomeza bahamya ko nubwo akarere kagenda gasubira inyuma mu kwesa imihigo, hari ibikorwa bigaragara biba byarakozwe kubera imihigo.
Minisitiri w’Imari n’igenamigambi Ambasaderi Claver Gatete ureberera aka Karere, asaba abaturage gusenyera umugozi umwe mu kwesa imihigo, kugirango akarere kazaze ku mwanya wa mbere.
Aragira ati “Tugomba gushaka uburyo tujya inama twese ntitugire uwo duharira kwesa imihigo, kuko twese dufite inshingano zo guteza imbere akarere kacu”.
Ambasaderi Gatete avuga ko Akarere ka Kamonyi n’ubwo kasubiye inyuma katari ku mwanya mubi, akavuga ko gusenyera umugozi umwe bizatuma kajya ku mwanya wa mbere.


text:
Ku nshuro ya gatanu, igiterane cyiswe “Rwanda Shima Imana” gitegurwa na Peace Plan kigiye kongera kuba ku rwego rw’igihugu ku nsanganyamatsiko igira iti: “Rwanda murika umurikire amahanga.” Kikazahuza hamwe urubyiruko rwo mu matorero arenga 400.
Iki giterane cy’urubyiruko kiraba kuri uyu wa gatandatu taliki ya 6 Kanama 2016, kikazabera ku rusengero rwa Zion Temple Celebration mu Gatenga. Iki gitaramo kizitabirwa n’urubyiruko rwo mu matorero arenga magana ane (400) yo mu Rwanda Kikazatangira saa cyenda z’amanywa (15h00).
Rwanda Shima Imana itegurwa n’umuryango Peace Plan, akaba ari umuryango uhuza amatorero yose ya Gikristo yo mu Rwanda. Iyi ikaba ari inshuro ya gatanu iki giterane kigiye kuba.
Iki giterane cy’urubyiruko na cyo gihuza urubyiruko rwose ruturuka muri ayo matorero yose yo mu Rwanda.
Rubyiruko muze mwese twibuke ibyo Imana yadukoreye, ikabikorera n’igihugu cyacu maze duhurize hamwe dushime Imana.
Umubwirizabutumwa w’ikirangirire Antoine Rutayisire ni we uzatambutsa ijambo ry’Imana, hakazaba hari na Korali ASAF n’andi makorali atandukanye yo mu mujyi wa Kigali no mu ntara zose z’igihugu.
Abifuza kumenya byinshi kuri iki gitaramo mushobora guhamagara kuri nimero za telephone zikurira: 0788 388 897 ; 0722 556 617; 0 731 000 074